amanoisuno/poetBack huggingface dataset:
贈曾敬仲歸三衢 王柏 
切切蛩吟雨後繁，急催客子整歸轅。臨行慷慨有忠告，前此賡酬總戲言。先世聲名期遠紹，故家風範要長存。花朋月友終無益，膏火青編緊閉門。
題果齋集後 王柏 
童髽及侍果齋賢，白璧沈埋二十年。師道倦爲蓮幕客，詩魂蜚伴雪堂僊。同游諸老無人在，所幸斯文有子傳。讀到徐卿珠玉句，撫膺三歎愧遺編。
題西樓有感 王柏 
往事傷心不可論，高情還許小通門。旋鋤荒草追風景，因種殘花剗雪痕。敗壁古苔權作主，破窗夜雨暗消魂。青山不管興亡事，依舊樓頭挹暮樽。
送金華趙宰二首  其一 王柏 
絃歌聲裏一瓢安，士友催詩送長官。律己十分無可議，愛民一念未嘗寒。更知耐事如公少，留取清名作樣看。百姓越疆歸令問，恩流職外此尤難。
送金華趙宰二首  其二 王柏 
六龍潜處起宗英，來作金華有脚春。人被撫摩稱是佛，事歸聽斷果如神。忍看鳬舄雙飛去，趁得葭灰一點新。近世柏臺冠豸者，多求作邑有聲人。
和德夫弟韻 王柏 
偶尋沮溺問年豐，負笈肩琴恨不同。春草池塘君有夢，秋風燈火我何工。年時猶願文加進，老大方憂道未洪。妙手自堪修五鳳，繩樞草舍愧吾窮。
題承庵二首  其一 王柏 
十年足不到承庵，撫事興思重愴然。風急雁行斜漠漠，夜深蟾影弄娟娟。爐亭暖徹通宵火，魚板驚殘向曉眠。欲識本來真面目，杖藜未免再留連。
題承庵二首  其二 王柏 
神封王爵號優游，衆水奔歸祠下流。沃若郊原真可隠，悠然心景自相投。綿綿野徑蟠山腹，瑟瑟枯溪瀉石頭。直到法華高處望，天珍未許有心求。
有感 王柏 
歲月飄零事轉乖，未能憑酒放眉開。蕭蕭棠棣悲離黍，寂寞芝蘭閟野萊。生計半隨豪氣壞，放心猶傍聖經迴。秋來旱勢滔滔遠，誰念蒼生正可哀。
適莊兄遊山 王柏 
誰閣重陰一日晴，清游應是愜高情。遥知雨後山光好，但想雲邊屐齒清。素壁雖曾題舊字，沈痾不許插新盟。因知關吏留魚鑰，謾遣奚奴候晚程。
元夕後即事 王柏 
夜來風色作清寒，燈火殘時人意闌。歸路月華猶皎皎，今朝雪影亂漫漫。比他柳絮真無頼，損盡梅花不忍看。獨坐不知時節變，一襟和氣有餘歡。
題潘氏高遠臺 王柏 
數曲梯階稍欠寬，略移武步到仙寰。詩懷納盡雙溪景，眼力推開千里山。方檻小欹煙雨外，飛蓬斜插斗牛間。馮虛似駕臨臯鶴，棲鶻危巢不足攀。
送蒙齋姪宰餘姚 王柏 
鳬舄攙先伯仲間，迎陽带雨渡天關。向來邑爲貪風壞，此去民思善政安。三百里同開魯國，二千石即繼壺山。蒲封正次東溟側，要拓胸襟箇樣寬。
和胡子升大欠韻 王柏 
能踐其形亦甚難，天高地下我中間。讀書未造精微閫，處世應迷利欲關。勉勉工夫何假字，區區繪事豈真顔。須知天賦元無欠，還爾當時勿恃還。
新秋自警 王柏 
直諒之言久不聞，秋來因作讀書吟。時時涵泳味無味，句句研窮深又深。老去已辜朋友望，閑中粗得聖賢心。無情歲月垂垂盡，夕秀朝華豈暇尋。
黄華歌 王柏 
太極動兮兩儀分，四序綱領秋與春。機緘密運乎三百六十五度之外，浩浩萬物資生成。清明純淑不易遇，間稟英氣俱異人。堂堂忠定公，獨得東方仁。維持帝出震，嵩岱鍾精神。定策慶元初，皇宋二百四十年社稷歸經綸。肆我東陽侯，獨得金天晶。兌正秋兮萬寶說，宗星夜挾長庚精。扶珪綴組真相種，來與十有四葉天子蘇寰瀛。春生秋殺造化功始備，前輝後映行見旂常新。炯炯御屏上，高揭刺史名。仁風靄四郡，溪山草木俱被循良聲。須女曉浮南極瑞，山光水氣騰祥雲。百姓欣欣有喜色，一步拜手祈松椿。日君煥赫停寶馭，月妃婐{女卮}留文茵。金風玉露澄象緯，洞洞下鑒民之情。一祝吾侯早歸絳闕佐明主，坐使天下風俗還真淳。再祝吾侯多男子，森森蘭玉盈階庭。三祝吾侯春秋八千歲，瓊漿玉斝長對黄華斟。
竹石屏歌謝遁澤 王柏 
好古博雅時遁澤，往歲贈我墨圖柏。今年揆予初度臨，又復持贈竹石屏。柏以祝我老，竹以堅我心。長歌短歌先後發，書室夜夜生光熒。君才固磊落，愛我何獨深。此石不知出何地，來自紫陽夫子門。紫陽緣督兩授受，謂宜永作傳家珍。所寶又有大於此，餘光委照非其人。以我所願紫陽學，以我生作石笋孫。石笋固宜有石竹，笋竹生成同一根。當時竹上歲寒句，先達難賞流傳今。去年忽得紫陽歲寒字，如約屏石來同盟。朝夕歛身對二妙，儼然拱侍滄洲之竹林，寓物敬慕度義全幽貞。不有畏友相勉勵，安得準繩磨琢箴。句中雅意已佩服，石中有竹誰能評。歐梅蘇范六君子，絕識雄辨萬口稱。珠犀砂玉亦似矣，髣髴未得此理真。顧我生既晚，欲說口已瘖。造化發育固難測，嘗聞古有剛柔分。柔土既發萬物之生氣，剛土故涵萬物之陰精。人之所見自有限，熟識萬象俱妙凝。此非物之影，真是竹之形。遺梢墜葉積於土，土化爲石竹自存。生物不隨凝結變，請觀琥珀與水晶。我疑此石生渭濱，土石變化歲一層。歲歲層層應萬狀，直欲盡磨翠壁鋪作千畝帳。
和希夷木犀韻 王柏  洞庭湖
秋來望月如水犀，忽有香風鼻觀吹。徧尋不得見花面，若得見花敢輕賤。徐徐步轉牆角來，草色芊芊一徑開。儼然嘉樹奠南服，環佩鏘鏘萬圭綠。陽豔多情不敢媒，平生偶與西風熟。皇天清則土方真，耿耿誰如受命獨。三閭愁兮洞庭波，辛蓀蘭芷方並蓄。只有淮南招隠句，攀緣千古資膏馥。希夷雅好異於是，萬斛清香金一粟。曜靈西征易侵尋，綠鬢朱顔不待人。秋花不比春花早，開到秋花也是春。吟花弄葉何時足，年少須臾成老宿。一根生意貴栽培，力到自然文郁郁。君不見岩花獨步秋葉中，穿天出月莫敢相過從。
和易巖春雪韻 王柏 
臘前雷，春半雪。顛倒失其時，相去踰一月。一月不爭多，燠寒異厥罰。垤戶當堅凝，陽氣乃舒發。草木既萌動，龍蛇起窟穴。萬物欣向榮，獰風夜狂悖。曉雞噤不鳴，但見窗間白。戰慄起推戶，瓊瑶已幾尺。陋巷書生釜不煙，關河甲士冰到骨。俯仰天地間，芽甲盡摧折。萬境寂無聲，羣動亦僵裂。當其懷煦煦，蠢蠢競懽悅。
和立齋抱膝吟三章  其一 王柏 
帝腹加頑足，上干天象速。造膝論當世，從容金殿旭。人生莫不有行藏，誰把行藏較短長。要識行藏無所爲，時哉出處總輝光。
和立齋抱膝吟三章  其二 王柏 
誰卧草廬中，能耑一壑風。當時天地閉，豪傑不相容。中原河岳應如舊，虎豹出沒非人有。祗今不是龍卧時，自是君才掣君肘。
和立齋抱膝吟三章  其三 王柏 
山澤兩癯叟，交情幾昏曉。擁衾風雪夜，奇論互傾倒。妙處不盡千張紙，直到無言忘寤寐。如何漏泄此高吟，一灑龍蛇駭塵世。
和易巖木犀韻 王柏 
秋光未爲老，老桂開牆隈。雖與春風背，依吐心未灰。香浮玉宇遠，體破金粟微。詩翁被花惱，深夜燈重吹。今朝恰重九，更瀉茱萸巵。霜螯未堪把，菊蕊青滿畦。景物自冉冉，氣候猶遲遲。對花莫冷淡，行樂姑隨時。清歡既易遇，不飲復何爲。兄弟琴瑟合，子姪鴻雁隨。月明人影散，泚筆賡新詩。詩力籋天馬，不可銜勒羈。詩壇峻極謝推轂，莫學檀公三十六。
和叔崇 王柏 
人心乘氣機，投閑肆馳逐。飛天忽淪淵，忘生以徇欲。大而名節喪，甚者邦家覆。一狂方寸亂，一安萬事足。簞瓢樂陋巷，粱肉怕書腹。平時工用深，舉動自絕俗。倀倀無所守，有爲皆碌碌。一墮荆榛中，終身困躑躅。世事豈有常，烏可執卷贖。學問在我毋自棄，富貴在天毋自辱。
和立齋元日韻 王柏 
之子善遊遠，西征酹歐陽。亹亹歲月換，作詩思故鄉。老我絕世念，孤燈耿寒光。坐對三古書，繹繹搴純英。天地時一泰，吾道何時昌。莫以一日腴，博此千載香。苟不新厥德，正亦王春常。只今自煮一斗酒，待子醉我琴書旁。
壽立齋 王柏 
思泉種德懋，后皇命淳美。髧髦傳正學，一念不妄起。真固滿腔仁，兢兢日增累。甲子正一周，龐眉追甪綺。年年三月初，南極何煒煒。預酌長生尊，家慶合庭鯉。今歲南極光，一照千餘里。我有百靈丹，遠寄螺江邊。殷勤爲子壽，角亢光芒寒。一丸當一歲，送以華池泉。初進雙目清，再進華顛玄。三進毛骨換，四進還童顔。五進志氣神，六七八進生羽翰。進進誠不已，俯拍洪崖肩。不須駕黄鵠，炯炯天地之方圓。只恐獨立無與侶，不如歸來歲寒之下相周旋。
贈朱道人 王柏 
道人跨鶴徧天涯，偉觀絕景收拾歸。點頭濡墨茅屋下，乘興吐出胸中奇。百尺生綃冰樣潔，落筆一埽風雨馳。遠水拍天窮萬折，怪石磽确蹲熊羆。槎牙古木蛟龍走，斷雲寂寞無心飛。淡妝濃抹西子面，天梯石棧猿猱悲。野騎殘僧小橋險，酒帘漁棹摇斜暉。生綃有限意難盡，兀坐靜境窺天機。豈知造化無盡藏，奔會筆底無盈虧。射洪川幅非我有，且遣楮君百輩供指麾。
夜宿赤松梅師房 王柏 
梅師有松度，蕭散意態真。皮冠簪白雪，布褐貯陽春。房計任簡淡，了無一慮塵。茶一碗，酒一尊，熙熙天地一閑人。名山浮爽秀，朝暮瀹爾神。餐霞煉日氣，井竈求遺珍。希夷仙境本不遠，何用抱樸終其身。
汲齋吟 王柏 
我有一泓水，清明如鑑開。妍醜自來往，曾不留纖埃。靜而涵萬古，動時濡九垓。人與我同得，是名爲靈臺。胡乃忍蕪穢，漂淪良可哀。當知克己如汲井，汲去汙濁清自回。洙泗淵源初不息，河洛流派空爭猜。爲學工夫孰大此，莫翻波浪驚兒孩。昌黎脩綆志徒苦，瘦島轆轤用未該。請觀朱子方塘喻，要識源頭活水來。
壽藤杖行 王柏 
君不見奇章咨嗟削方竹，老杜作詩誇紫玉。又不見東坡驚喜鐵鏗然，靈壽曾爲漢臣辱。我有怪藤幾千歲，老髯乳節雷斧斸。古苔蒼蘚封護祕，風刪雨剝枝榦禿。頭角軒昂曲虬勢，皮毛冷滑鳥蛇腹。鶴膝銅環不敢班，武夷湘水皆退縮。不借山翁荷蓧去，未逢太乙然藜讀。祥光閃閃意有在，殷勤來壽徐平叔。平叔樂道玄又玄，奼女嬰兒丹久熟。兩脚踏在真實地，一善滿載長生籙。採芝覓藥扶峻嶮，敲雲挑月相追逐。有時化作葛陂龍，先生騎上蓬萊宿。
廣曾敬仲 王柏 
功名須少年，老大意終懶。學問本無窮，青春嗟有限。用處不需多，雲霄路坦坦。賈生正英銳，郎潛自羞赧。文字浩如山，奏功五寸管。達者未必長，窮者未所短。人生窮達各有時，脩爲在我當自反。螢桉尚研摩，况有五花館。當年驕惰氣，猶頼世情剗。只有學道心，歉然不自滿。庭外槐花任爾黄，達人高視供一莞。
和立齋歲寒歌五章  其一 王柏 
羌人生之秉貞兮孰無陽秋，惟澹而無欲兮斯能無求。宜此心之冰堅兮凜北風之正遒，歲寒之堂兮足以自修。
和立齋歲寒歌五章  其二 王柏 
憶昔堅保兮銘著心腑，故迹堙蕪兮茫茫墜緒。瞻翠碧之萬竿兮猶有遺矩，歲寒之句儼然如覩。
和立齋歲寒歌五章  其三 王柏 
聖人體物兮萬世之訓，究厥後凋兮基於不競。使與春爭妍兮曷保常真，歲寒之知兮寧不謂性。
和立齋歲寒歌五章  其四 王柏 
有勗我人兮先君之思，有陟爾岵兮我心傷悲。望松柏之蒼蒼兮我無令姿，歲寒之操兮炯炯心期。
和立齋歲寒歌五章  其五 王柏 
車馬南歸兮惠我五闋，一唱三歎兮亦孔之惙。盍置諸左右兮觀省昭揭，歲寒之歌兮聲聲激烈。
和廬山高韻 王柏  庐山
北山之北幾千古兮，崷嵐層嶂數百疊，巋然橫枕乎浙江。歷潛岳石磴綿延而上，是爲山橋之絕景兮，驚霆噴雪終歲聲擊撞。風柔日暖花氣發，綦屨杖策而一遊兮，躋攀分寸獵犖确，如躡太虛之渾庬。峭壁立之萬仞兮，著亭對峙窺谽谾。雲中泉石更磊磊，玉虹步步鳴淙淙。清風滿峽振衣袂，清湍脩竹飛斜矼。目極千里倚層檻，煙光晻曖兮，樓臺城疊隠隠呈紛哤。上有陽精陰魄走飛轂，下有蜷松偃柏驂旌𣄛。安期棋局在何處，時有平空特起雲車雙。洞陽有館足高卧，神融氣一澄世痝。參橫斗轉萬籟寂，夜夜山鬼窺燈缸。羨君胸中隘宇宙，通明疏暢開八窗。手闢書堂攬奇秀，芳聲聞帝所錫奎畫昭回五色琱貞玒。涵蓄平生霖雨志，不應懷寶迷其邦。羞芝餱菊我輩事，春猿秋鶴心空降。誠欲遂公赤松黄石約，更書旂常功業垂朱杠。
題玉澗八景八首  其一 王柏 
畫出女牆月，老子興不淺。誰識春光中，解使平湖歛。
題玉澗八景八首  其二 王柏 
斷嶼數行樹，孤舟一葉橫。前山風雨暗，此岸已天明。
題玉澗八景八首  其三 王柏 
山外江村晚，縱橫八九家。過橋無路處，人思渺天涯。
題玉澗八景八首  其四 王柏 
點點飛來鴈，空中若有音。詩翁正牢落，識汝別離心。
題玉澗八景八首  其五 王柏 
梵宇出林杪，暝色歛烟樹。鐘聲有無中，聽於無聽處。
題玉澗八景八首  其六 王柏 
落日下大野，江邊漁事收。小舟橫斷岸，長笛一聲秋。
題玉澗八景八首  其七 王柏 
慘淡經營中，落筆景已換。不見片帆歸，危檣還泊岸。
題玉澗八景八首  其八 王柏 
獨跨藍關馬，茫茫道且長。誰知寒徹骨，一雪到瀟湘。
題時遁澤畫卷十首  其一 王柏 
斷岸臨江渚，風聲瑟瑟寒。蒼髯五君子，莫作大夫看。
題時遁澤畫卷十首  其二 王柏 
浩浩雲橫塢，霏霏雨不收。野橋人少度，寂寞卧清秋。
題時遁澤畫卷十首  其三 王柏 
虎嘯風生壑，龍藏氣吐雲。草廬勿高卧，天地正絪縕。
題時遁澤畫卷十首  其四 王柏 
礉礉石林立，滃滃雲壑閟。萬杉最深中，莫有前朝寺。
題時遁澤畫卷十首  其五 王柏 
江村依密樹，目遠送征鴻。不盡暮天碧，誰續蘆花風。
題時遁澤畫卷十首  其六 王柏 
巨石聳鰲脊，飛泉潄雪濤。一聲何處笛，呼雨到江臯。
題時遁澤畫卷十首  其七 王柏 
一壑雲屏展，江橫萬里長。漁舟下灘去，寂寞舞斜陽。
題時遁澤畫卷十首  其八 王柏 
一雲山萬重，天地混不分。須臾風浪惡，舟楫泊江濆。
題時遁澤畫卷十首  其九 王柏 
精藍夾江干，鐘鼓時相應。兩山遮不斷，樓閣若爭勝。
題時遁澤畫卷十首  其一○ 王柏 
浩浩乾坤闊，微微見斷山。頗興浮海意，吾道正多艱。
題澤翁小卷  其一 王柏 
綠陰最深處，樓閣出林杪。江闊野橋間，目斷行人少。
題澤翁小卷  其二 王柏 
斷岸江波闊，迢迢十里寬。人煙藏處密，霽色媚寒灘。
題澤翁小卷  其三 王柏 
石護山溪口，溪溪自有原。若非江海量，曷受百川奔。
題澤翁小卷  其四 王柏 
寂寞小橋前，山人住何處。村童酤酒隨，策杖同歸去。
題澤翁小卷  其五 王柏  长江
兩水匯長江，絕壁上蒼翠。前頭風浪惡，危檣且深避。
題澤翁小卷  其六 王柏 
縹緲雲煙外，迢迢江水明。數家藏密樹，一塔峭孤城。
題澤翁小卷  其七 王柏 
野渡人歸處，縱橫八九家。晚來寒力健，風颭酒帘斜。
題澤翁小卷  其八 王柏 
晚得知心友，芳樽日日開。不辭江路遠，依舊抱琴來。
題澤翁小卷  其九 王柏 
名利驅馳急，江山自古今。舟行水上意，人立渡頭心。
題澤翁小卷  其一○ 王柏 
到岸未爲了，行行萬里塗。舉頭岐路惑，岩畔遇樵夫。
題潘氏山水壁 王柏 
疊巘雲煙表，茅檐竹樹中。起予深隠趣，筆底有高風。
呆官人三絕  其一 王柏 
直道難行久，前程豈易裁。遜齋姜辣口，奄有世間獃。
呆官人三絕  其二 王柏 
冷面無慚色，真心不脫空。雖然獃在我，終是與人忠。
呆官人三絕  其三 王柏 
獃本非嘉德，如何樂此名。能於獃外看，方見業之精。
題梅 王柏 
萬物正摇落，梅花獨可人。空中三五點，天地便精神。
題流觴圖 王柏 
東晉羣賢事已荒，却於紙上見清狂。茂林脩竹今何在，一段風流付夕陽。
題浴沂圖 王柏 
一時言志聖師前，鼓瑟聲中三月天。誰識詠歸真樂意，如何却向畫圖傳。
題長江圖三絕  其一 王柏  长江
一目長江萬里長，幾多興廢要商量。時人莫作畫圖看，說著源頭正可傷。
題長江圖三絕  其二 王柏  长江
魚腹江邊八陣圖，嶙峋於此豈良謨。後來浪道長蛇勢，用勢還須烈丈夫。
題長江圖三絕  其三 王柏  长江
瓜步洲前水最深，幾人恃此縱荒淫。誰云天意分南北，自是人無混一心。
獨坐看海棠二絕  其一 王柏 
萬翠千紅各賦形，源源生意到春深。誰開錦帳藏妖豔，應是東皇有蕩心。
獨坐看海棠二絕  其二 王柏 
沈香亭下太真妃，一笑嫣然國已危。當日杜陵深有恨，何心更作海棠詩。
題山橋十首  其一 王柏 
軋軋飛車入翠微，人於妙處未深知。自從標榜新拈掇，碎却山橋一段奇。
題山橋十首  其二 王柏 
北山之北兩山馳，一逕蜿蜒石作梯。脚力倦時山始好，芙蓉東畔赤松西。
題山橋十首  其三 王柏 
石磴斜蹊下水隈，玉虹噴雪掛崔嵬。雖然只是泉三疊，滂湃聲摇萬壑雷。
題山橋十首  其四 王柏 
危嵐鐵面太巖巖，少憩茅欄石下龕。壁立晴空幾萬仞，承天一柱在東南。
題山橋十首  其五 王柏 
世事難憑轉眼空，可人泉石在雲中。此心多少閑丘壑，且發微機與衆同。
題山橋十首  其六 王柏 
脩竹清湍記永和，山陰陳迹已消磨。四時佳興隨人寓，曲水流觴未足多。
題山橋十首  其七 王柏 
步隨流水覓清陰，亂石穿林窈窕深。澗谷未能忘磊磊，何如虛豁一生心。
題山橋十首  其八 王柏 
吹盡塵襟亦快哉，心期千古一時開。清風滿峽誰收拾，即此清風播後來。
題山橋十首  其九 王柏 
滔滔利欲著人深，灑灑衿懷可出塵。指日洞陽斤斧息，開山一著要當人。
題山橋十首  其一○ 王柏 
風雲下走若馮虛，目極長空千里餘。每日城中望山色，却來倚檻認吾廬。
題易道傳心圖 王柏 
圖書表裏用功深，此道相傳直到今。書裏有圖圖有句，圖中即是聖人心。
和易巖木犀韻  其一 王柏 
昨夜西風作意凉，吹開粟粟繞枝黄。有時月窟閒來往，天上人間一樣香。
和易巖木犀韻  其二 王柏 
對花只是月宮遊，浥彼黄流注玉舟。莫被清光虛度了，此生更有幾中秋。
和前人韻  其一 王柏 
屢作家書欲寄人，姓名愁墮軟紅塵。眼邊忽見傷春句，屈指別來猶是春。
和前人韻  其二 王柏 
庭前日日見蘭芽，誰把青山特地遮。雁影寂寥君又遠，歸期夜夜卜燈花。
春雪兩絕  其一 王柏 
開歲晴天亦太慳，六花日日舞簷端。渾然一色無分別，也把梅花作雪看。
春雪兩絕  其二 王柏 
無端雨雪恣癡頑，弱甚東君太失權。一白但爲羣醜幸，雪消羣醜只依然。
和叔崇兩絕  其一 王柏 
道心常要攝人心，有德之人必有隣。愧我空虛無一善，安能交義契蘭金。
和叔崇兩絕  其二 王柏 
春來風雪無虛日，老去光陰如箭急。窗外梅花猶未殘，高標却被寒留得。
拜明招二先生墓有感  其一 王柏 
憶昔龍門續斷絃，滎陽一脈浚家傳。誰知麗澤收聲蚤，夢奠于今八十年。
拜明招二先生墓有感  其二 王柏 
神臯王氣點腥羶，爵命今年下日邊。俎豆孔堂新劍佩，風煙晉國舊山川。
拜明招二先生墓有感  其三 王柏 
一原英魄一山藏，回首懷忠道路長。天意未開南北限，要教北學王南方。
拜明招二先生墓有感  其四 王柏 
林麓幽幽氣象閑，三年肄習萃衣冠。自從引翼無求地，荆棘叢中路頓寬。
拜明招二先生墓有感  其五 王柏 
炯炯長空一片心，東南鼎立統斯文。卷藏萬古春歸去，只有餘光在此君。
拜明招二先生墓有感  其六 王柏 
研席嘗棲一柏堂，至今魚鼓訴淒涼。溪山不掩中和氣，發見隨時草木香。
拜明招二先生墓有感  其七 王柏 
竹輿侵曉出山阿，宿露清圓憶舊哦。當日解衣盤礴意，明明分付一池荷。
拜明招二先生墓有感  其八 王柏 
多少門人迹已空，後生久矣失遺風。聖賢立教無今古，時有污隆道不窮。
拜明招二先生墓有感  其九 王柏 
束髮家庭識所宗，平生心在瓣香中。白頭始下券臺拜，的的精誠自感通。
拜明招二先生墓有感  其一○ 王柏 
仲氏孤忠徹九天，青原淡月慘遺篇。摩挲朱子嗚呼字，寂寂庭前重愴然。
和叔崇清明後四絕  其一 王柏 
把酒留春尚肯留，幾多生意聚詩眸。可憐桃李無涵養，只有桑麻自進脩。
和叔崇清明後四絕  其二 王柏 
安期老子肯過從，每恨清尊不肯空。好句忽來今日雨，高情終是古人風。
和叔崇清明後四絕  其三 王柏 
昌黎空作送春詩，只道門前柳絮飛。豈識一犂江上雨，春風於此大知非。
和叔崇清明後四絕  其四 王柏 
緩步微吟竹一枝，情懷不比少年時。少年春思無歸宿，却是如今老會嬉。
題立齋天台圖  其一 王柏 
留題已是十年前，展卷重看思惘然。汝以不言傳至道，豈如吾道以言傳。
題立齋天台圖  其二 王柏 
出處於人不偶然，當時已報赤城緣。丹青有筆誰能畫，聖則堂前月滿川。
元正  其一 王柏 
開正又展一年期，霞臉醺醺酒半巵。獨坐晴窗無一事，呼童和墨寫梅詩。
元正  其二 王柏 
吟詩猶是少年情，要復當初赤子心。心出入時何以御，手持一卷敬齋箴。
和玉成書秋臺詩卷韻 王柏 
龍蛇筆底盤枯藤，兩卷風騷泣鬼神。此是玉成衣鉢處，他年出語定驚人。
韋軒遊山遇雨 王柏 
踏碎羊山黄葉堆，天飛細雨相車回。二皇應訝來何晚，不忍聽君話別杯。
和前人韻  其一 王柏 
名山終是欠徘徊，小隊輕車决意來。他日相思無覓處，殷勤先贈嶺頭梅。
和前人韻  其二 王柏 
山靈豈是少恩哉，兩載從容自不來。羊石豈能留得住，和羹消息到寒梅。
答子宣雪中惠吳中珍味 王柏 
誰枉袁安雪裏車，忽然臺餽入吾廬。平生安識吳中味，攪碎衰翁滿腹蔬。
跋潘默成詩 王柏 
不動心齋有素規，稜稜風骨太清奇。殘書斷帖人爭寶，誰識先生媿祿詩。
書補之梅 王柏 
玉質敷腴宮樣妝，風流終媿水雲鄉。一邨飛落人間世，添却逃禪百倍香。
題王伯忠雪月圖 王柏 
片紙裁成數寸慳，王孫風致寄毫端。只於天地交光裏，認得前程萬里寬。
除夜訪楊此齋  其一 王柏 
除夕家家整世氛，老來天賜一閒身。正當風雪翻空急，面拂冰花訪故人。
除夜訪楊此齋  其二 王柏 
一別癯仙已八年，伶俜鶴骨尚彈冠。相逢逆旅歡然處，各著精神子細看。
秋興  其一 王柏 
年少荒唐德頗慚，了無佳客伴清談。相親幸有坡詩在，秋晚堂深燈一龕。
秋興  其二 王柏 
巷底蕭蕭絕市塵，供愁疎雨打黄昏。悠然一曲泉鳴調，燒了夜香深閉門。
塗中即景 王柏 
溪邊柳色露新芽，春透微波漠漠斜。一陣隨風香頗異，定知前面有梅花。
宿寧庵聞溪聲 王柏 
清溪瀉出瀑泉鳴，記得昌黎語不平。要識中流多峙柱，故能千古振英聲。
感舊三首  其一 王柏 
年時清話幾黄昏，雙桂亭前竹外門。離合盛衰方感舊，忽逢新句動詩魂。
感舊三首  其二 王柏 
交契綢繆事未磨，月窗再得共婆娑。君今有子全無恨，顧我伶俜奈老何。
感舊三首  其三 王柏 
却爲清貧識世情，人於淡處味方珍。未終舊話君還去，頼有梅花似故人。
湖上  其一 王柏 
木落孤山分外孤，尖風索索響枯蘆。暗香全未傳消息，和靖還曾著意無。
湖上  其二 王柏 
笙歌只解閙花天，誰肯敲冰掉小船。要識湖山真面目，偷他冷月訪三賢。
歸舟三絕  其一 王柏 
江邊踏月入孤舟，水月流光一片浮。夜靜海門雷怒吼，潮頭凍殺未甘休。
歸舟三絕  其二 王柏 
波聲拍枕不成眠，擁被推篷月尚圓。霜下夜深人正悄，數聲飛雁度林顛。
歸舟三絕  其三 王柏 
幸脫塵氛入帝城，又携幽恨滿歸程。鴈行不整關心事，深媿漢人千慮輕。
伯兄新樓十首  其一 王柏 
歛牆縮地保鄰歡，巧作規模不見慳。初轉層梯心似隘，一開窗了便寬閑。
伯兄新樓十首  其二 王柏 
不嫌陋巷據坡頭，旋斸煙萊著小樓。面面有山殊不惡，倚闌銷盡半生愁。
伯兄新樓十首  其三 王柏 
東山護曉日葱曨，一簇樓臺紫翠中。鴛瓦露漙鱗甲動，參差翬影掛斜紅。
伯兄新樓十首  其四 王柏 
野色晴暉展畫屏，綠槐古樾兩娉婷。却嫌一带無情竹，只放金華半段青。
伯兄新樓十首  其五 王柏 
投西眼力拓天寬，收得煙林透入關。雙鶩斷霞飛不盡，九峰斜抹有無間。
伯兄新樓十首  其六 王柏 
林間塔影鬰蒼蒼，向晚風傳供佛香。燈焰萬龕時炯炯，恍然文筆吐光芒。
伯兄新樓十首  其七 王柏 
未說樓居即是仙，自然高處隔塵寰。誰家雙鶴鳴清曉，聲在東邊竹樹間。
伯兄新樓十首  其八 王柏 
月滿闌干風滿衿，浪因景物動清吟。鐘驚老鶴翻金剎，角引棲鴉投暮林。
伯兄新樓十首  其九 王柏 
樓頭小圃徑斜通，種竹休教勢倚空。好是故廬猶在眼，未應脩篠障西風。
伯兄新樓十首  其一○ 王柏 
七絃之外數聯詩，裊裊爐煙酒半巵。豈獨對牀堪聽雨，不如話到月斜時。
謝葉聖予送笋 王柏 
誰念篔簹一飯貧，蟄龍頭角正森森。殷勤惠我清貞節，減却君家幾畝陰。
寄題江山葉氏翠香亭  其一 王柏 
此君來與小山盟，共挹周揚一世英。何用偷它當日意，男兒自要立芳名。
寄題江山葉氏翠香亭  其二 王柏 
遥想琅玕百頃强，旋栽應笑子猷忙。絕憐羽葆摇新綠，更有風來細細香。
寄題江山葉氏翠香亭  其三 王柏 
誰竊清香下廣寒，霜風染就粟膚丹。須知葉葉蒼圭色，花未開時自可觀。
寄題江山葉氏翠香亭  其四 王柏 
小詩越境論交情，不見新亭句未精。寄語主人猶缺典，梅花應恨不同清。
白荷花 王柏 
玉娥獨自到書屏，不管人間暑氣深。待得詩成花已謝，應無好句愜花心。
三衢紀所聞 王柏 
青幙紅裾忠懿孫，如今流落不堪聽。丹書鐵券山河誓，却與春閨贖濫刑。
過趙清獻故居 王柏 
隠隠數間清獻宅，只在城東竹樹中。龜鶴不知何處去，誰將白鹿繼高風。
題思泉庵 王柏 
一時人物久飛仙，詩竹和庵盡變遷。尚有禪師風味在，野人門外汲寒泉。
赤松夜宿 王柏 
香火悠長仙力重，山川布濩妙難控。詩魂飛繞翠屏中，冷雨疎風時入夢。
中秋 王柏 
中秋天氣似重陽，幸有庭前桂子香。書冊根邊無一事，任他風雨送淒涼。
寄題胡子升讀易亭韻 王柏 
梅花亭外倚霜晴，讀易亭中一老成。亭在道旁還有意，幾多行客想風聲。
葉西廬惠冬菊三絕  其一 王柏 
風緊東籬長舊荄，主人杖屨日徘徊。後時獨立應無恨，少待梅花相伴開。
葉西廬惠冬菊三絕  其二 王柏 
霜天無物不彫殘，忽見青蕤羽葆攢。欲制頹齡須耐冷，一陽定有落英餐。
葉西廬惠冬菊三絕  其三 王柏 
誰知造化用工深，處士陶潛獨返魂。白髮書生留晚節，從今歲歲典刑存。
和乘雪遊山韻  其一 王柏 
千丈層崖玉作堆，瑶林璀璨路縈回。寒光徹骨清無敵，第一軒中第一杯。
和乘雪遊山韻  其二 王柏 
肅然窮巷凍堆堆，高卧袁生夢正回。擁鼻微吟燒榾柮，茅柴也薦兩三杯。
三閭大夫贊 王柏 
愛國憂民感慨深，沅湘浩浩魄沈沈。懷沙哀郢成何事，日月爭光只此心。
挽曹叔獻 王柏 
野草何青青，野花亦莙莙。王園翳烟樹，東風開泉扃。靈辰倏祥練，祖載何因循。半生安陋巷，簞瓢澹無營。天命有窮達，書生多苦辛。北邙同一路，玄廬等枯榮。我本里中子，升堂託微婣。每懷桮渡語，惟士有常心。几杖雖疏闊，睠睠敬愛深。故家喬木瘁，不復典刑存。流水桃花窅，飄零薤露音。幽宮一以閟，清淚灑芳春。
挽汪帥參  其一 王柏  洞庭湖
一世欽齋老，聲名四十年。冰融南省日，春滿洞庭天。笑語當時密，交情晚節堅。秀英今已矣，新閣獨巋然。
挽汪帥參  其二 王柏 
世路艱危極，人情政可歎。未聞親子在，而有外邪干。軒冕多爲累，簞瓢未必寒。此皆身外事，且閟一丘安。
挽潜齋王樞相  其一 王柏 
忠簡流餘慶，文忠印此心。詞章傳世早，事業得君深。不盡風雲會，寧知歲月侵。九重驚殄瘁，讒者舌方瘖。
挽潜齋王樞相  其二 王柏 
治命深衣歛，親題石像鎸。精神傳巨扁，風月掩遺編。流落人間境，陶鎔物外天。建安名教在，它日配先賢。
挽潜齋王樞相  其三 王柏 
總角思先友，同宗麗澤傳。典刑諸老盡，文獻舊家全。交道從公晚，知音去我先。淵源誰與遡，愁絕伯牙絃。
挽潜齋王樞相  其四 王柏 
精舍北之北，幽宮南復南。兩山生死寄，千古姓名諳。地勢蟠空壯，溪聲戰晚酣。青烏發天祕，萬壑拱遺龕。
代挽王潜齋  其一 王柏 
自立西山雪，聲名四十年。清思奎畫重，忠簡物情憐。廊廟風雲斷，園林歲月遷。潜齋元不死，有子續遺編。
代挽王潜齋  其二 王柏 
先世論交早，名公不忍忘。共期霖雨施，忽掩斗樞光。北墅風煙慘，南山草木香。片雲開白日，卹典耀龍㡛。
挽丁知縣 王柏 
蚤識北平貴，從遊五十年。遲遲登虎榜，急急到鳬仙。振起非無地，榮枯自有天。老成彫落盡，一壑鎖蒼烟。
挽施子華 王柏 
哭子天倫變，賢哉更可傷。毅翁悲祚斷，學者悼師良。缺月窺元室，凄風鎖奧岡。身雖隨物幻，名筆起潜光。
挽郡博士待班劉公歌 王柏 
東風變九野，萬物負生意。素韠何欒欒，清血洒幽隧。猗歟靜壽翁，歸全可無愧。人生託溟涬，消息同一氣。過化來者續，自昔歎川逝。溫溫夙好修，甄陶瑚璉器。凝乎觚自度，澹乎靚且邃。詩書以爲糧，忠信以爲饎。人皆崇榮途，公獨徐攬轡。三轉坐臯比，五鶚爭自致。上培德誼種，下開文字瑞。一子通金閨，一子需大對。衣冠繪慶圖，豈料造物忌。學校失師模，鄉閭思善類。梅花已流水，草木誰臭味。惟有篤厚心，叮嚀期嗣世。
桐花散翁挽詩 王柏 
瀫水之西，巍然一峰。是曰道堅，翔舞而東。林巒蓊蔚，丘壑渾融。雍雍聚落，惟金之宗。五世積累，鍾此散翁。散翁頎頎，生有異質。學敏而博，心廣而實。迺孝迺睦，迺大其識。教子一經，維寬而栗。教人盡己，維久無斁。選舉法壞，取士以文。决於一夫，升沈遂分。良才美德，所甘隠淪。負我求我，負人非人。兩語垂訓，風俗反淳。我之識翁，因翁二子。典刑是親，翼翼亹亹。曾不幾見，翁遽不起。我來哭翁，亦已晚矣。匍匐之義，真可愧死。我既哭翁，亦相佳城。千嶂矗矗，萬壑沄沄。一丘永閟，昭明上征。萬壑沄沄，千嶂矗矗。子子孫孫，載昌載毓。
哭錢學老 王柏 
魯國黔婁死，升堂弔者誰。不邪能至此，千載有妻知。凜凜默成德，清風百世師。舅甥貧到底，終老外家祠。
挽汪約叟  其一 王柏 
幸有靈光在，天乎作麽亡。生來最真實，病裏亦康强。和氣留丹鼎，清塵凝筆床。溪山呈秀處，風露悄凄凉。
挽汪約叟  其二 王柏 
憶昔先君子，金蘭氣味投。中間有生死，一別幾春秋。曉漏傳幽夢，英魂覓舊游。城東烟月冷，應是訪新丘。
挽鄧夫人 王柏 
霜冷留賓髮，心融篆貝經。疏金重錦誥，琢玉璨芝庭。方祿參軍養，俄丹壽母銘。可憐萱草露，也解泣儀形。
挽司直兄  其一 王柏 
老厭鴛行武，騎鯨不肯留。空存丹棘讞，未告紫宸猷。黄老辜初志，青山颺晚謀。夕陽無限好，心事竟悠悠。
挽司直兄  其二 王柏 
典重班諸老，聲名始璧流。開尊口佳士，襥被闖前脩。月冷金閨籍，塵生玉杖鳩。梅巖傷目處，鴈影正賓秋。
挽司直兄  其三 王柏 
晚始親荆玉，劬愉氣誼稠。泰壇霜月下，暑枕夜江頭。一困關公念，連書釋我憂。平生知己淚，寂寞灑新楸。
挽朱侍郎  其一 王柏 
國論多同異，身名有險夷。一從離紫橐，再不上丹墀。慷慨風雲斷，飄零歲月移。却因閒得早，冷眼看人癡。
挽朱侍郎  其二 王柏 
渺渺康湖水，峨峨蜀野山。是翁元不死，蛻骨此中間。草木券臺綠，莓苔翁仲斑。白雲傷北望，清淚更潸潸。
宗夫人挽章 王柏 
勳烈高忠簡，夫人衍慶源。春風南澗藻，秋雨北堂萱。鸞鑑傷孤影，芝庭茂兩孫。清霜凝素仗，璀璨滿西原。
挽何無適 王柏 
二五之英，清通瑩徹。有鍾于躬，非賢則哲。烏乎無適，自幼卓絕。奴僕選騷，銓衡莊列。鞭霆走電，不可追籋。一操而存，肅整轡轍。著書未就，不幸短折。既賦以奇，未易泯滅。世外精神，筆頭風月。有閲斯立，有妥斯魄。既妥爾魄，既築爾阡。是曰反終，是曰歸全。人生斯世，豈必百年。欲動情勝，萬事出焉。孰好孰惡，孰媸孰妍。孰過而改，孰善而遷。一征物表，浩浩其天。風定水止，月印萬川。陰陽不獨，動靜不偏。既靜復動，太極烱然。
馬華父母葉氏挽章 王柏 
力疾呼兒語，民方弄潢池。兒職不可緩，母疾尚可爲。綉衣纔出境，蕭斧旋芟夷。百姓得奠枕，歸來拜慈帷。母訓不敢墜，母喜開雙眉。陰功覃雨露，慶報當期頤。孟夏草木長，庭萱何遽萎。平生事儉約，猶有嬪時衣。熏爐經卷靜，不復朝莫披。西風秋又晚，萸菊思年時。瞿瞿臨祖奠，清血應漣洏。明朝鶴巖道，舊冢連新悲。
挽頤軒張朝奉  其一 王柏 
藹然一氣備天和，不盡人間歲月多。鄉里同聲稱佛子，兒孫相繼奮儒科。蠲租捐廩今無有，刲豕然燈可奈何。德在人心真不朽，幾多麟碣汙山河。
挽頤軒張朝奉  其二 王柏 
挺挺長松施女蘿，平生能得幾相過。繐帷遠辱雙絇臨，淚眼猶瞻兩鬢皤。曾未經年成契闊，至今一慟竟蹉跎。吉人已矣難重見，山口悽悽薤露歌。
挽張佛子  其一 王柏 
嘉慶圖傳世所稀，夫何佛子遽西歸。平生施予心無爲，時事艱難衆有依。德誼百年猶積累，詩書五世漸光輝。兒童父老傾山谷，洒淚追隨丹旐飛。
挽張佛子  其二 王柏 
陟屺雖頻莫慰心，見公猶幸母如存。東山何事遽陳迹，西路如今又斷魂。柳翣忽臨新冢道，林花空滿舊時園。一衿和氣歸何處，化作功名遺子孫。
挽徐郎中 王柏 
郎潜不復坦衿期，留得清名舉世知。老矣空還新虎節，歸來只是舊鴻禧。危言寧免班行忌，已死猶聞海內推。病裏僅能成大厦，當時燕雀不勝悲。
挽趙龍泉 王柏 
滿擬田廬樂莫年，誰知鳬舄遽飛仙。鶚書連走文場捷，麟趾多推正脈賢。晚錫藍衫更鶡弁，徑分蒲璧鎮龍泉。春風滿縣開桃李，回首松楸鎖翠烟。
挽思泉居士  其一 王柏 
平生不蓄買山錢，晚得佳城豈偶然。官職叢中韜素志，風波險處謁名賢。只將和氣占心地，尚想清尊養性天。宗黨典刑難倒指，忍看庭玉淚濺濺。
挽思泉居士  其二 王柏 
猶記年時訪故山，細聆舊話侍清閒。汲泉倚杖臨荒甃，尋塔呼僮斸野菅。回首恍如前日事，傷心已隔夜泉關。手携菖歜歌清些，淚染含風細葛班。
挽朱侍郎 王柏 
蚤亞魁躔入諫坡，却因忠讜蹈風波。龍墀一去江湖遠，鶴骨歸來歲月多。紫橐將隨時事轉，丹旌無奈夜舟何。萬松蒼翠皆親種，月露凄凄泣隴阿。
挽朱宜人 王柏 
蜀峰飛來不記年，嶪峨崒嵂青綿聯。康湖演漾吞萬壑，風雷日夜噴飛泉。水西葱鬰氣方壯，水南重得黄牛眠。深山大澤絕異處，造物冥錮難輕捐。龍翔鳳舞萃英淑，豈非天授夫人賢。綵雲落月相珪璧，山花庭草摇香鈿。虎羊甲士儼成列，萬松磨颭生蒼烟。夫君筆力扛九鼎，親著幽德熏蘭荃。應有山靈乘赤豹，千年呵護青瑶鎸。
挽何南坡  其一 王柏 
刻苦工夫真實心，一言體用已全陳。聖賢斷續三千載，伯仲漸摩八十春。保護斯文勤且讓，作成吾黨敬而親。我來不復瞻耆德，流水蒼烟迹已塵。
挽何南坡  其二 王柏 
少公稟氣後三年，易簀翻居三日先。學數弟兄猶間有，壽隨父母獨誰全。悲哉易感精神往，造化難憑禍福遷。應恨南山人遠去，從今獨卧北山阡。
挽何南坡  其三 王柏 
籬落縱橫一逕分，平生杖屨幾登臨。某山某水機緘露，彼室彼廬精分深。檢校舊規心欲折，摩挲新誌淚難禁。素車白馬人歸後，鶴唳猿啼總些音。
林省吾挽辭 王柏 
羌若人兮大带而深衣，張拱徐趨兮儼乎其若思。動有則兮神定，澹無欲兮心夷。便儇嶔巇之紛吾前兮，醢雞起滅。忠信傳習之省吾躬兮，聖賢我師。伊春陽之冉冉兮，生意方懋。何雪霜之不仁兮，荃蘭遽萎。搴三后之純英兮，時不得而榮瘁。抱太極而永歸兮，哀與我之其誰。雲沈沈兮凄巘，風稜稜兮斷澌。長田長田兮，寂寂永夜。暢旨獨立兮，千古名垂。
滕勿齋內楊氏挽詞  其一 王柏 
東風捲地兮摧千紅，松柏青葱兮啟幽宮。龍㡛廣柳兮辭簾櫳，埋香掩玉兮甘長終。芳草萋萋兮春又空，東君寂寞兮誰與同。
滕勿齋內楊氏挽詞  其二 王柏 
吳門山少兮烟水寬，一鍤千金兮尚云慳。夫人勤儉兮同艱難，子荆苟美兮營玄關。平生首丘兮志應寒，雙溪渺渺兮何時還。
滕勿齋內楊氏挽詞  其三 王柏 
憶昔登堂兮拜淑儀，小子丱角兮勤將携。夫君念我兮力不遺，歲月滔邁兮鬢成絲。西望紫翣兮清魂飛，椷哀千里兮空漣洏。
陳卿內邵氏挽詞 王柏 
羣山峨峨兮屏下環，鍾爲人英兮司賢關。風雅解頤兮簪佩珊珊，有女穎悟兮拱聽帷間。識性情之正兮婦德閑，雞鳴警戒兮夜漫漫。冰清玉潤兮卿月相傳，夫君騎鯨兮今幾年。綱紀繩繩兮閨門肅然，樂山堂兮花木正妍。蕙槁蘭萎兮棄釵鈿，淒淒東塢兮藏風烟。畫翣流雲兮去翩翩，飛絮寂寞兮隨珠軿。忍看雙璧兮沈黄泉，龜趺螭首兮何時鎸。山靈呵護兮祚綿綿。
鄭寺正挽辭  其一 王柏 
北山崚嶒兮配井絡之勳名，子孫繩繩兮聿彰厥聲。一麾不顧兮番禺君，甘領祠官兮挂長纓。操存益固兮涵養益深，臨行一念兮尤清明。
鄭寺正挽辭  其二 王柏 
坦溪渺渺兮配流慶之深長，園林带宅兮風月無疆。鷗鷺受盟兮舉清觴，胡不百年兮長徜徉。澡身更服兮愙氣安詳，遺頌灑然兮墨耿光。
鄭寺正挽辭  其三 王柏 
北山寂寞兮號東風，坦溪嗚咽兮繞玄宮。曉露滴滴兮泣蒼松，芳草萋萋兮券臺窿窿。體魄永藏兮魂徂太空，一聲蒿里兮春無容。
馬華父母葉氏挽詞  其一 王柏 
苕溪猩鬼兮呼嘯幽篁，綉衣一出兮血膏斧鋩。笳鼓歸來兮拜舞北堂，潢池夷靖兮母訓是將。慈顔開喜兮家國之祥，薰風自南兮草木正長。胡不百年兮俾壽而康，庭萱夜殞兮奩玉晝藏。使者菲屨兮桐杖皇皇，一道生靈兮悲如我傷。
馬華父母葉氏挽詞  其二 王柏 
瑶巖嵯峨兮龍翔鳳飛，玄廬肅啟兮松楸露晞。東望宰隴兮券臺依依，靈辰不留兮夷牀曉移。紫萸黄菊兮奠祖一巵，熏爐經卷兮儼如生時。靈幄香銷兮猶有嬪衣，音容寂寂兮萬古永歸。龍㡛黼翣兮驂神魌，一聲萬里兮風號谷悲。
李三朝奉哀詞 王柏 
羌與公別兮幾二十年，思渺渺兮路曼曼。棹剡溪兮乘興，訪故迹兮愴然。下晉齊之拜兮如夢，挑燈道舊兮猶平生歡。我少公兮六歲，悼彼此兮華顛。解予佩兮授予館，言未終兮歲已闌。會公疾兮孔熾，怛醫窮兮技殫。聞易簀兮數語，意穆穆兮詞嚴。湛神爽兮不變，驗學力兮深堅。自磐川與玉局兮，交一世之名賢。宜公之好脩兮，羞芳蕙而糗荃蘭。退靜處而莫我知兮，老冉冉其流連。厭塵世之轇轕兮，倏昭明而遂仙。幸與公兮永訣，撫往事兮自憐。言告言歸兮邁邁，有懷渭水兮淵淵。棲遲故隠兮，全純愚而孤處。當歲莫之急景兮，聞公窀穸之有端。皎皎兮懿行，卓卓兮瑶鎸。函泳以適意兮，鳳岡樵隠之遺稿。纂記以廣業兮，春秋族系之巨編。豈待是而不朽，掩既往之孤搴。蘭風之臯兮望不極，歌薤露兮有淚懸泉。
蔣叔行挽辭  其一 王柏 
萬山蟠兮有宅一區，吁嗟吉士兮心古而色愉。平生激烈兮談忠義之事，求師教子兮必有道之儒。流德誼兮鼎鼎，浸策足兮功名之途。引壺觴兮自適，玩日月之雙車。有淑兮爾配，絲枲兮劬劬。指期頤兮二豎立病，既偕老兮亦相繼而長徂。望雙旌兮有慟，酹一束兮生芻。
蔣叔行挽辭  其二 王柏 
萬山蟠兮新此一丘，吁嗟乎，吉士兮靈辰不留。佳城鬰鬰兮馬跼不進，前岡隠隠兮牛眠是求。竁蜿蜒兮有隧，枕臯隰兮沃流。東望兮廬舍，西望兮松楸。白雲兮生死同壑，黄壚兮杖屨昔游。孤哀哀兮罔極，悼愁愁兮千秋。悵素紼兮莫執，相爾些兮商謠。
朱昭父挽些 王柏 
春風初開兮別君南浦，誄君輁軸兮冬又暮。曾歲律之未改兮生死異路，吁嗟乎實齋兮有前脩之風度。瑟瑟僩僩兮凝然寒素，不忮不求兮未嘗偭繩墨而改錯。視萬馬之奔逸兮歛組轡而獨駐，安於一實兮豈斯世之足語。天何賦之厚兮而奪之遽，何旅翣之未返兮合豺虎而哮呼。凜世道之腭兮良士瞿瞿，想君一笑於冥冥兮豁然大悟。山靡靡兮旁圍，水潺潺兮在下。付萬事兮雲空，顓一壑兮千古。
悼蔡修齋 王柏  长江
羌世運之緯繣兮，何故老之不憗遺。持寸膠而救千丈渾兮，誰與同而共治。身一約而蹈遺烈兮，不沽直而不徇時。西極八桂東連吳會兮，貫南紀以周馳。以節用愛人兮，以靜重爲威。謂直方大之德才學識之長兮，親結上知。方增重乎本朝兮，而疾疢以乘之。猶癯癯乎筆削之志兮，浩浩乎汗青之未期。遺稿山積兮，孰續而孰維。擅一代之鉅典兮，疑造物之好虧。吁嗟乎，修齋之典刑兮，蹇長歌乎已而。余幼好此奇服兮，今冉冉而華顛。悼窘步之數奇兮，安陋巷之瓢簞。公獨閔其寂落兮，擥微芳而遐搴。時舒愛而申情兮，曾不間夫郵傳。弭婺節而西來兮，拱茂行之淵淵。吸松齋之沆瀣兮，飽坐嘯之蘭荃。鳳高飛而莫縶兮，徒延佇而路曼曼。何音問之不淑兮，駭騎箕而遂仙。睇長江而太息兮，涕淫淫而惘然。撫巨編之遺則兮，神馳乎洋奧之佳阡。念歲律之云莫兮，奈狂風之鼓天。
挽時僉判  其一 王柏 
靈辰不留兮，挽者何悲。羌茂行之皎皎兮，而今已而。惟孝友百行之首兮，何習俗之日醨。惟不虧其降衷兮，何足尚乎浮辭。靈辰不留兮，斯人永歸。薤露一聲兮，行人淚垂。
挽時僉判  其二 王柏 
靈辰不留兮，挽者徘徊。羌若人之秉德兮，佩先訓之不回。以直道事人兮，任當路之疑猜。坎壈一官兮，窮達何有於我哉。靈辰不留兮，啟社塘之夜臺。薤露再歌兮，亦孔之哀。
挽時僉判  其三 王柏 
靈辰不留兮，挽者邁邁。羌前脩之典刑兮，何後生之昧昧。平鄉常人之號兮，豈直欲以之而自悔。靜觀世道之日詭兮，蓋亦惡夫奇奇而怪怪。靈辰不留兮，路曼曼乎長夜。歌薤露之三章兮，識者爲之永嘅。
徐制參挽歌  其一 王柏 
北風高兮歲律將殘，望東隴兮目斷旌丹。有美君子兮擥衆芳而自飾，直哉惟清兮不亢不激。鬰十五年之朝望兮，僅彯纓於列院。參幙府以自詭兮，乃劬劬而忘倦。宜表世而厲俗兮，曷止於斯。靈辰不留兮，祖奠載期。薤歌之一章兮，孰不孔悲。
徐制參挽歌  其二 王柏 
歲律殘兮北風正南，渡梅花之橋兮龍㡛鑣鑣。有美君子兮蒼梧翠竹，善繼善述兮恢韋齋之芳躅。羌世道之緯繣兮，孰識夫異體而同氣。惟不忘其所由生兮，合羣從而一視。慨垂絕之叮嚀兮，欲蛻而理融。靈人不留兮，將永閟于幽宮。再歌薤靈之章兮，號萬壑之長松。
徐制參挽歌  其三 王柏 
北風北風兮歲律告終，豈惟歲律兮嗟世道之益窮。有美君子兮，非斯世之人物。有古人之風兮，有無我之德。我亦何知兮，託先世之餘契。兩書相勞苦兮，藹然敬愛之意。迹雖疏兮此心不忘，死生契闊兮悵十二里之高岡。歌薤露之卒章兮，有淚滂滂。
挽邵公容春  其一 王柏 
北風獵獵兮申原之幽，玄扉啟兮靈辰不留。蘇黄之像兮儼其如在，容春之人兮杳不可求。一棺兮厚德，萬古兮高丘。
挽邵公容春  其二 王柏 
申原幽幽兮北風正高，薤露一聲兮山鬼夜號。吉人考終兮如蛻，遺編不朽兮風騷。一丘兮安固，萬古兮滔滔。
挽邵公容春  其三 王柏 
北風北風兮丹旐飛飛，申原邁邁兮鐸聲孔悲。素韁欒欒兮二子皇皇，如有望兮魂其來歸。地有靈兮人傑，表爾隧兮豐碑。
宋史館檢閲所性先生時天彝父挽些 王柏 
大專槃物兮剛柔盪摩，五行雜糅兮顓蒙孔多。陶一氣之奇佹兮奄宇宙之幾何，握異采之陸離兮蹇儃佪而逶迤。襲正軌之茂則兮恥踐迹而循科，御長轅而獵太空兮摧九折之峨峨。孑不羣而介立兮衆囂囂而肆呵，玄虬蹶泥兮浸雄虹於頹波。隴廉孟娵之莫辨兮世揜揜其層睋，神藐藐而上征兮訴緯繣於太和。忽脩靈之聿皇兮任侏儒之傞傞，咎將誰執兮豈天賦之未薖。落日下大墅兮慨高風之吟哦，羌若人之莫見兮感生意於庭柯。卓豐詞兮九里，亙千秋兮不磨。
挽蔡文叔  其一 王柏 
南風之薰兮五弦絕，可以解慍兮憂心益惙。念寓形於溟涬兮，藐一漚之起滅。前乎數千年之名世兮，後方來而未歇。往者不我留兮，來者不我接。何彼頑之弗夭兮，而獨萎乎此哲。非夫人之立極兮，凜世路之迫阨。惟聖斯惻兮，建學校以壽吾道之脈。士不可辱兮又焉可殺，孰悟我聖明兮幾襲秦之亂轍。我公之忠憤貫日兮，所以疾驅而朅朅。一去國兮一陰方猾，再去國兮重陰栗烈。鄙夫熟視兮，壯羣邪之蟠結。目斷留田兮，歌南風之闋。
挽蔡文叔  其二 王柏 
南風之時兮吹彼棘薪，喬木斯壞兮棟梁曷任。櫨櫨椳闑與扂楔兮，匠瞇瞇而弗尋。况承天之八柱兮，窮歲月而莫登。天豈不生材兮，鬰牛山之嶙峋。雨露之所潤兮，存日夜之肫肫。及大厦之將顛兮，無一木之可乘。羌小民之怨咨兮，謂天不仁。非道通乎三極兮，孰識天心。天既仁愛我民兮篤生偉人，一去就兮治亂攸分。天亦仁愛我公兮，不使見犬羊之駭奔，危機發兮衆寐昏昏。秉離明以爲燭兮，魂營營而上征。目斷留田兮，歌南風之再吟。
挽蔡文叔  其三 王柏 
南風南風兮，莫甦槁質。坎離互宅兮，已翩翩乎月窟。駕朱鳥以啟路兮，潛玄宮而永息。終長夜之漫漫兮，委人間之正則。道所以經世兮，名不可以虛得。方一去而即悟兮，可以淑艾乎士習。倘再去而能悟兮，庶姦諛之屏迹。使長孺居中司馬遂相兮，狂酋當爲之怵惕。又何至於闖江踰嶺兮，喋血上國。思魏徵而奠九齡兮，吁其何及。公雖九原兮，疑遺忠之尚盡。我被公之知兮，始終如一。不得哭公于堂兮，不得執公之紼。我何負於神明兮，兩足如縶。歌南風之三疊兮，恨無極。
哀倪孟容父詞 王柏 
憶昔見公兮，季原之堂。兄弟怡怡兮，清約是將。藹子姓之弦歌兮，頭角昂昂。來者起敬兮，知德義之日昌。造化無情兮，慨有季之先亡。氣象少異兮，燈火淒涼。幸二子之自奮兮，視前有光。何祿養之不久兮，遽驚風木之傷。痛日月之未改兮，已變故常。以公之剛介兮，豈北面於緇黄。我知公之心兮，縈不足以挽其恨之長。東風作惡兮雪絮正狂，黄壚曉啟兮松楸蒼蒼。勞生兮永佚，世事兮茫茫。交之道兮日落，老有淚兮滂滂。
盛化州挽些 王柏 
悼世習之緯繣兮，爭騖乎險阨。藴異采而儃佪兮，已喧豗而吠怪。孰視衣冠之故宇兮，腥羶菅蒯。酣一盎之醯蚋兮，較得失乎晻曖。公胡爲乎高搴兮，提一劍以北指。恐脩名之不立兮，氣軒軒而有偉。捫虱以談當世之務兮，江東莫比。燼世讎於蔡焰兮，同雪國恥。驅馳乎蠶叢魚鳬兮，上功萬里。中原咫尺兮，莫歸寸疆。素志剝落兮，怊惝恍而淒涼。霾輪縶馬兮，猛思故鄉。晚得一障兮，遥遥乎南荒。時繽紛而易變兮，又何可以久留。謫星墮境內兮，吾將奚求。魂營營而上征兮，叩太儀之幽幽。歛智囊而不售兮，遺恨千秋。夙聞公名兮，意卓犖而不羈。解后公之揮麈兮，心朗氣夷。嘗叩公之所歷兮，動中事機。將款密乎山扉兮，杳璜佩而莫追。悲風起兮江村，白日下兮大墅。表獨立兮雄碑，間一丘兮今古。
挽通守陳帑院 王柏 
羌西屴之屹然兮，鍾此奇才。方世道之緯繣兮，棄騏驥而駕駑駘。以一尉而誅二凶兮，宜異言之喧豗。炯此念而安民兮，皇恤乎身災。公論雖屢蝕兮，猶有時而復開。開之何未久兮，而終不能遂公之壯懷。詩書兮自適，優游兮力齋。扶疾而告修善之訓兮，俄怛焉而順隤。彼西屴之無情兮，忍璜佩之沈薶。生於是死於是兮，湛一氣之去來。惟心無媿而氣不餒之言兮，萬古莫得而塵埃。況有不朽之銘兮，表獨立於崔嵬。
挽施子華 王柏 
二五交運兮，雜糅乎剛柔。美惡厚薄兮，何稟生之不侔。厚者未必薰兮，薄者未必蕕。羌寓形於溟涬兮，藐起滅之一漚。惟父母之哭子兮，蹇彼蒼之大尤。吾嘗抱此至痛兮，知毅翁之恨難收。雖我不識子兮，知謹實而好修。撫新碑而感慨兮，相鐸聲之口謳。奧山兮泉瀏，淒巘兮雲幽。夫子有命矣夫之嘆兮，可以釋而翁之憂憂。
挽王夫人  其一 王柏 
秋山蕭蕭兮，連山之岡。有幽一宮兮，千古其藏。毓野堂之世則兮，綿瓜瓞以承芳。來宗牖而自度兮，如奉姑嫜。相君子之婉婉兮，發軔康莊。囿一世之天兮，遽瘞佩而沈璜。秋風蕭蕭兮，連山之岡。
挽王夫人  其二 王柏 
連山之岡兮，秋風蕭蕭。有永千古兮，幽宮迢迢。一編之女訓兮，慨遺音之寂寥。藹清芬其如在兮，鞶帨彯彯。忍雙親之望望兮，遲女歸而魂消。靈辰不留，誰其擬招。連山之岡，秋風蕭蕭。
懷古呈通守鄭定齋  其一 王柏 
東方有猗桐，菀彼雲之岑。良工一斤斧，斲爲膝上琴。朱絃輕拂抹，盎然太古音。不彈箕子操，不調離騷聲。安得夔典樂，天下終和平。
懷古呈通守鄭定齋  其二 王柏 
南方有良藥，神妙難具寫。沉疴一刀圭，無不立愈者。性烈必瞑眩，色惡如土苴。倉公一見之，寶愛不忍捨。欲起國膏肓，先當醫苟且。
懷古呈通守鄭定齋  其三 王柏 
西方有精鐵，淬以百鍊堅。範爲三尺劍，烱烱雙花寒。勿以埋厚地，勿以投深淵。未染蛟龍腥，未睨姦雄元。丈夫纔把握，且以破拘攣。
懷古呈通守鄭定齋  其四 王柏 
北方有大井，深潛幾萬尋。煎爲東阿膠，瑩徹如球琳。持此一寸微，可救千丈渾。世道一以濁，貪風方襄陵。誰能汲此水，凈滌四海心。
西倅廳冰雪樓次韻 王柏 
我生山水窟，一靜了萬境。登臨始識奇，已與凡目並。大哉飛躍間，一物具一性。冰雪有妙理，言言苦難聽。開藏古制存，以抑揚氣騁。稜稜六花嚴，中有生意瑩。非貞曷爲元，妙幹舒慘正。燮調不可偏，相資不相病。陽和一以泄，品彙反不競。新政冰雪清，洗濯炎蒸凈。陰痼一陽微，震裂萬蟄儆。酬酢極變態，不失本來靜。一樓駕高明，俯仰動微省。深恐神鑒昏，萬事如捕影。繰藉嚴冷名，賡歌歲寒詠。即此友求心，已見無不敬。行到百尺頭，脚力須用勁。
迷道有感次韻 王柏 
未識大安道，行行多路岐。人言訛近遠，山路倍嶔巇。自有康莊處，多因便捷移。我今知堠子，萬里不須疑。
新竹次韻 王柏 
瞻彼依依竹，來依夫子牆。密含千畝勢，清閟一窗凉。直指生來瘦，貞標靜裏香。緬懷儀鳳意，不記歲年長。
張子房 王柏 
圯上相逢一老翁，誅秦蹙項笑談中。報韓偶得劉郎用，更有商山聽下風。
題諸葛武侯畫像 王柏 
隆中高卧匪無情，鼎峙規模豈素心。自是將軍三顧晚，坐看世變轉移深。
羊叔子畫像 王柏 
天下三分事未終，已施德惠過江東。誰知叔子深長計，但道中興是茂弘。
陶淵明 王柏 
義熙鼎向寄奴輕，歸去來兮絕宦情。特筆誰書晉處士，千年心事一朝明。
元夕獨坐 王柏 
頗聞燈火閙熒熒，何似書窗一點青。尚喜今年民意樂，一般簫鼓兩般聽。
贈尋賢趙相士 王柏 
赤脚佯聾術有神，賢才未必要賢尋。尋賢牌子非賢物，自是君王坐右箴。
蘭亭記 王柏 
風流盛集數蘭亭，刻石紛紛豈有真。嗟老感時何足慕，千年誰記浴沂人。
題書目 王柏 
博而寡要豈通儒，三萬牙籤亦太虛。一編論語用不盡，世間何必許多書。
題愚齋梅軸 王柏 
悄然筆下有心期，寫出寒梢玉立時。何事巧藏烟雨裏，孤標深不願人知。
端平乙未新元 王柏 
臺曆更新德未新，讀書未濟腹中貧。屢因快意行來錯，却向閒中認得真。性性不忘千聖旨，惺惺毋欠滿腔仁。榮枯冷暖自消長，但見流行總是春。
時充之訪盤溪有詩次韻 王柏 
聖賢不出此心公，有爲爲之未必充。絕學當歸三洞左，正源欲障百川東。坐春立雪誰能繼，弄月吟風豈浪從。方己烏頭力應鮮，因循又過一年終。
何無適同宿山中次韻 王柏 
虎踞龍蟠釋子宮，藥香時出小橋東。人眠依約三更後，月在清明一氣中。千古心期應共遠，半生懷抱此時融。清泉白日分明記，出處他年未必同。
科舉 王柏 
紛紛衿佩止時文，競巧趨新做日程。一試奔馳天下士，三年冷暖世間情。清朝不許人心壞，舉子安知天爵榮。所用是人行是學，不知何日可升平。
有人說用 王柏 
寄語紛紛利欲人，不知何者是經綸。行藏未可便輕議，學問先須辨得真。莫把空言來誤世，要明明德去新民。大凡體立方言用，且著工夫檢自身。
和伯兄適莊訪立齋 王柏 
園林襟带兩三家，翁季怡怡意度嘉。時把酒杯傾月影，或燒石鼎煮天花。青編有味毋吾隠，白髮無情任汝加。翠竹數竿新映石，歲寒只此是生涯。
送趙素軒去婺守爲本道倉使 王柏 
人物乾淳舊典型，滿腔全是遠菴仁。來時懶作三刀夢，去日留爲一道春。千里桑麻深雨露，雙溪風月更精神。出門父老歡迎處，猶有文公舊郡民。
烏傷行 王柏 
惟皇降衷于下民，暴秦莫殄心之仁。孝哉顔氏一有感，畢逋銜土成丘塋。彼亦莫知其所以，自甘血觜含餘辛。志壹動氣氣動志，鳳儀麟出理亦均。環百里地畫疆井，千有餘載蒙嘉名。繡衣使者迂六轡，下馬肅拜心凌兢。大書瑰辭鎮松柏，便有山鬼呵崖陰。明刑弼教期無刑，何如先使教化明。流傳墨本到此屋，有人心者俱作興。但願人人常此心，安得作亂干章程。
和詠飛春蔬  其一 王柏 
東軒清節樂春蔬，傳到孫支百載餘。一朝拂袖竟歸去，應嗤介甫未忘魚。
和詠飛春蔬  其二 王柏 
社日何曾夢蹴蔬，遯翁波及實君餘。菜根牢咬真吾事，明義從知合舍魚。
早梅有感 王柏 
新陽來復未十日，窗外梅花已狼籍。晴光烘過冰雪融，微風不動暗香密。急呼清樽相尉藉，無數落英墜巾帙。兒童但喜花開早，太早翻令我心慄。今年寒色苦未老，戶穴不固泄萬蟄。造化不翕何以張，不然生道幾於息。明言歲事未足言，深憂南氣日馳北。誰道東君庾嶺來，煮酒銀瓶薦嘉實。
古梅行 王柏 
蒼龍蟄大澤，浩莫知歲華。不肯作霖雨，偃蹇眠烟霞。玉皇欲强起，六丁下谽谺。紫蛇掣金電，霹靂轉香車。振鬣欲騰奮，夭矯勢攫拏。神通學蟬蛻，僵作老樹丫。大枝露鱗爪，雨蝕成眢汙。小枝半朽折，苔蘚封楂牙。生意未甘寂，時著三五花。花少香氣壯，積雪應難遮。牧豎惡皴皵，梓匠嗔虬斜。日月自今古，獨免斤斧加。可謂遁世巧，全真傲幽遐。豈知好事者，僻性尋枯髽。叢薄一見面，倚杖生驚嗟。携鉏劚明月，移入蓮宇誇。詩翁爭著句，詩價方喧譁。老我有深意，默默不汝嘉。戒汝更藏拙，慎勿抽新芽。寒崖枯木上，何用開冰葩。古樵當厭汝，乞與山人家。我即乘之上河漢，千載不數張騫槎。
重聘古梅行 王柏 
千金卜得繇非熊，木德將興獵太公。槐安與國已陳迹，盛衰直與陰陽通。知羹自昔親受記，飲冰齧雪工磨礲。此中洞洞無所有，徹上徹下俱玲瓏。苔膚蛻骨半榮悴，連峯峭厲飛銅騣。生意雖偏未嘗斷，猶有王氣居南東。南柯突出已奇甚，連蜷夭矯翔虬龍。東邊新梢更絕特，轉要作勢將騰空。風號竹塢月黯淡，露灑松壑泉琤琮。一花玉立蒼鬣表，萬花辟易難爲容。轍環四海無處覓，只今歲晚纔相逢。酹酒高歌盟萬古，天意决不寒孤風。
題墨梅  其一 王柏 
歲寒無與偶，獨抱幽貞長。筆下孤梢瘦，冰花紙上香。
題墨梅  其二 王柏 
筆頭開造化，花外越精神。偃蹇蟉龍表，新梢最可人。
題墨梅  其三 王柏 
冰蕤開雪穎，墨妙發孤香。不襲逃禪印，枝頭有異光。
題墨梅  其四 王柏 
窮冬天地閉，萬物正彫殘。玉立清梢表，天然獨耐寒。
題墨梅  其五 王柏 
胸中含靜操，筆下走寒梢。一見孤山客，清香盡拆苞。
題墨梅  其六 王柏 
素質天然靜，清芬繞鼻根。更於翹楚上，一筆起冰魂。
題墨梅  其七 王柏 
一枝橫出曉，霜外數花開。誰識生綃上，清香靜處來。
和諸庵花光十梅頌  其一 王柏 
一筆劃斷寒崖，疎蘂數枝低亞。不待雪壓霜摧，已自全體放下。
和諸庵花光十梅頌  其二 王柏 
孤山樹槁神枯，一段底死工夫。脈脈不知機轉，忽然嘴眼皆甦。
和諸庵花光十梅頌  其三 王柏 
空裏翻身透出，風前玉立精神。百草頭邊未覺，還他獨占先春。
和諸庵花光十梅頌  其四 王柏 
不問東風來未，冷冰冰中得意。誰於筆外相知，更有無味之味。
和諸庵花光十梅頌  其五 王柏 
接得少林枝葉，滿腰風雪馨香。一自飄零庾嶺，花光也解流芳。
和諸庵花光十梅頌  其六 王柏 
江頭千樹紛紛，紙上不堪狼藉。翻思洞口風流，忽見半梢橫出。
和諸庵花光十梅頌  其七 王柏 
孤標向背從地，枝頭各自精彩。堂堂妙用縱橫，誰識筆根所在。
和諸庵花光十梅頌  其八 王柏 
大化元無揀擇，墨光隨手高低。但得歲寒風度，自然處處皆宜。
和諸庵花光十梅頌  其九 王柏 
幾度落花流水，何待空枝方省。要須投筆虛空，幻習與之俱盡。
和諸庵花光十梅頌  其一○ 王柏 
推出突欒本相，雨肥葉底清黄。熟後何曾酸澀，舌根自不尋常。
題畫梅 王柏 
枝頭寂寞若爲情，喚起毛錐爲寫神。月下風前長玉立，娟娟一紙四時春。
題花光梅十首 懸崖放下 王柏 
著脚孤高太出奇，馮空斜落兩三枝。大風動地吹崖裂，正是冰姿藴藉時。
題花光梅十首 絕後再甦 王柏 
深山大澤老龍僵，不染樵人斧上霜。月魄存存枯槁裏，忽然枝上弄精光。
題花光梅十首 平地回春 王柏 
見說前村破雪開，我來雪影浸蒼苔。平生不識春風面，却道春從花底來。
題花光梅十首 淡中有味 王柏 
一丘一壑似夷齊，勁雪繁霜特立時。瘦影橫斜清峭峭，世間幾箇赴心期。
題花光梅十首 五葉聯芳 王柏 
裁冰鏤雪幾多工，次第開時箇箇同。夜半傳香來庾嶺，至今拈起作家風。
題花光梅十首 一枝橫出 王柏 
踏雪尋香幾度吟，吟詩那得似花人。水村雲壑抽身出，月掛疎籬別有春。
題花光梅十首 偏正自在 王柏 
枝南枝北出天然，雪艷烟痕若可憐。冷面崢嶸無向背，何嘗有意向人妍。
題花光梅十首 高下隨宜 王柏 
亞水凌空任短長，枝枝風度要平章。一樽月下吞花影，剔在須頭點點香。
題花光梅十首 幻花減盡 王柏 
孤標不肯結春緣，細雨黄昏臘正殘。望斷落花流水遠，枝枝點點是微酸。
題花光梅十首 實相圓常 王柏 
青青葉底未堪嘗，已作商家鼎鼐香。四月江南煙雨闊，安心且待那時黄。
和遯澤韻取臨江叔父墨梅 王柏 
我翁久駕白雲歸，誰寶冰綃一舊枝。疎影暗香浮戯墨，光風霽月惠仙姿。只疑和靖舊爭長，縱是逃禪甘伏雌。寄語古樵毋睥睨，青氈歸我不應遲。
和仰菴池上梅韻 王柏 
窗外梅兄不可無，山人一見兩眉舒。江頭千樹應難得，池上數根宜有餘。蟾魄浮香無定相，虬枝壓水可常居。只愁疎影翻多事，一片清光不得虛。
憶昔一首 趙崇嶓 
憶昔城南會，珮馬輕春風。芳華感人心，折贈以爲容。俯仰一相失，去若南飛鴻。青青女蘿衣，蔚蔚石上松。歲寒無夕秀，安得長相從。願爲日月光，落君懷袖中。三五如循環，千里宛可同。
題彈梟 趙崇嶓 
彈梟莫彈鶴，惜此孤飛翰。鶴舉即千里，渺在青雲端。彈之固無益，瘦不充君盤。却恐梧桐枝，無復棲鳳鸞。
擬人生不滿百 趙崇嶓 
人生不滿百，譬如朝露晞。白日入虞淵，胡不秉燭嬉。大耋嗟晷短，多憂亦奚爲。君看玄廬道，輀車無停時。伺晨當及旦，佳會當及期。
故人 趙崇嶓 
故人西南風，遺我一束詩。長哦結幽想，慌惚若見之。游雲靄層霄，聚散安可期。虛空聞妙音，意重千金貲。相思若行月，一夕天之涯。閑窗穿夢魂，碧草春離離。
美人貌如花 趙崇嶓 
美人貌如花，獨立古道邊。芳年抱幽思，艷裔春風前。春風固無情，桃李終欲言。不剪紅豆枝，相思獨懸懸。
適趣 趙崇嶓 
賦資在山林，適趣非任放。乾坤入我牖，得此一昭曠。雨露日以深，禾黍日以長。妻兒喜相謂，一飽知可望。飯蔬適我願，此意應勿爽。
反輓歌二首  其一 趙崇嶓 
生人送死人，哀哀淚如霰。生人閲寒暑，冉冉亦如電。來去遞相送，展轉不可見。丘樊謹封殖，陵谷猶有變。萬古長如斯，何庸致深辯。
反輓歌二首  其二 趙崇嶓 
死生雖異塗，昭晰本一理。崦嵫落圓景，一訣非永逝。達人隨元化，生死一劇耳。生生常癡冥，安知非真死。死當安吾歸，生當適吾意。
用看雲體 趙崇嶓 
上有懸石崖，下有滑石道。中有觀空人，容顔半枯槁。坐息窮年歲，抱此希世寶。雖然欠奇俊，塵翳已一掃。或云大道初，不剩亦不少。用力勤修爲，苦辛坐中老。新州有樵人，此意極了了。
穠華 趙崇嶓 
穠華侈春艷，松柏凌霜雪。芳時若轉盼，萬族畏銷歇。人生金石交，所貴在黄髮。同衾異寒燠，抱藴應未察。貧賤張與陳，利達胡與越。安得皎潔心，長年似明月。
野馬 趙崇嶓 
野馬紛驅馳，競此光一隙。世事若頷髭，朝摘暮還出。惟應壯與老，冉冉如過客。歲寒山上松，稍稍見其實。
詠竹生花 趙崇嶓 
竹老方作花，清氣應自結。結實成琅玕，中心抱冰雪。世人弗肯食，欲獻終不屑。鳳凰在高岡，音響方節節。
失題 趙崇嶓 
雲臺會功臣，際會若風虎。獨有嚴子陵，垂竿富春渚。相求對幽藐，相知有平素。吾寢惟吾真，君意應勿忤。歸來拂苔石，整我竿上縷。煌煌道義間，足以照今古。
春日 趙崇嶓 
勾芒暢生意，惠風改繁霜。日月天清明，桃李春輝光。庶情悉萌達，衆羽同飛翔。乘時各有適，皡皡齊康莊。山人感物化，欣愜殊未央。回視元氣初，萬端一微茫。我欲觀其微，因之問鴻荒。
田家 趙崇嶓 
方春事鋤犂，晚節多黍稌。雞豚樂豐歲，一飽輕萬事。少長情熙熙，呼喚相爾汝。雖無禮節拘，氣象應近古。先進不可期，無懷在農圃。
一蓮 趙崇嶓 
一蓮瓶中枯，一蓮池中子。結子心雖苦，而猶勝枯死。賞心一日期，詎非得生理。君看千歲樗，荒郊永淪棄。
飲少 趙崇嶓 
平生不善飲，飲少醉已極。恨不如淵明，陶陶少虛日。桑嵫無停景，寸晷足可惜。今人與古人，展轉不相識。孰能制頹齡，擾擾竟何益。
白蓮 趙崇嶓 
池上白蓮花，秋風洗香雪。坐令紅黛皆塵俗，一種凄凉不堪折。微波脈脈露光漙，姑射仙人步烟月。
征婦怨 趙崇嶓 
梧桐葉葉生凉秋，燕山早寒已知遒。則則力力歎不休，堂前月光使人愁。停針罷線淚沾裳，朔風漸高天雨霜。妾憂欲死幸未死，未死猶堪寄衣去。
皎皎 趙崇嶓 
皎皎白玉堂，有女白於玉。門前車馬任西東，門裏苔痕四時綠。春風撩亂飛伯勞，櫻桃花重紅夭夭。夜深撲落金剪刀，烏龍睡穩蟾蜍高。
代贈 趙崇嶓 
雙綰玉釵垂，相逢暗斂眉。紅潮初上臉，未語兩心知。羅襪凌波拂暗塵，露桃烟柳不勝春。珊瑚枝下重相見，曾是鴛鴦夢裏人。
高樓曲 趙崇嶓 
高樓漠漠東風塵，花鬚落溪生綠雲。艷歌美酒消好春，千金難解青娥顰。燕鶑語言鳳凰意，畫空不成天似水。潮紅暈臉濃蛾低，門前采蘩春正遲。
進酒行 趙崇嶓 
玉槽夜壓葡萄碧，石溜寒泉響凌歷。水精壺中澂琥珀，醉呼酒星下瑶席。小鬟春風花滿頭，堂堂一曲真珠喉。六國三朝春江流，眼花落井消千愁。
難忘曲 趙崇嶓 
弱花低繡檻，月滿綠楊津。一笑領深意，過於三月春。樽前停妙舞，堂上設華裀。上客不須醉，相將夜向晨。
幽居 趙崇嶓 
不作無輿歎，幽居體自胖。能貧蔬食足，投老敝裘安。濁酒融春意，青燈話歲寒。外頭無限事，忙殺不相干。
識得 趙崇嶓 
識得聱牙字，三生拙未除。閑居兩疏傳，餘事二王書。老任衣冠古，貧從俎豆疎。農人適相告，早晚出犂鋤。
翠雲寺 趙崇嶓 
杖屨入雲端，天空眼力寬。地因山氣濕，窗带瀑聲寒。隠几俗氛遠，捲簾僧夢殘。相逢隠淪者，妙語亦翻瀾。
漢地 趙崇嶓 
漢地文書密，胡天歲月深。但高蘇武節，不察李陵心。過鴈西風急，荒臺朔氣沉。同生不同恨，萬里一霑襟。
地僻 趙崇嶓 
地僻逢迎少，吾生信杳冥。清談養生論，兀坐太玄經。性拙貧逾樂，神清夢數靈。亭亭歲寒友，相對眼終青。
咫尺 趙崇嶓 
咫尺越山海，其如千里何。祗應憐命薄，不道賦情多。墜綰交枝玉，纖圍百疊羅。清宵無限思，枕席起微波。
臘月 趙崇嶓 
臘月二十五，人家祓舊年。山人無可禱，睡著不知天。
窗前 趙崇嶓 
窗前尋丈地，種得一株梅。明月清風我，紅塵不復來。
失題 趙崇嶓 
白玉誰家郎，紅粉何處女。秀色總堪憐，春風密相許。
幽意 趙崇嶓 
開簾野水聲，倚杖青山色。幽意在人間，人間不相識。
春朝偶書 趙崇嶓 
一夕春歸桃李根，清寒猶勒艷陽魂。雪霜雨露年年事，惟有梅花地位尊。
淮河水 趙崇嶓 
秋風淮水白蒼茫，中有英雄淚幾行。流到海門流不去，會隨潮汐過錢塘。
天寶禁中 趙崇嶓 
外庭班退壽王歸，別有驕兒侍禁闈。解事老奴寧及遠，君恩如許政忘機。
廣寒宮 趙崇嶓 
碧海沉沉桂殿幽，滿天風露四時秋。寒宮白兔參差老，一種凄凉各自愁。
臨汝道中 趙崇嶓 
野水平田稻正青，肩輿軋軋趁新晴。髼頭奴子無拘束，牛背醉眠歌太平。
送還吳山稿 趙崇嶓 
萬卷文書一幅巾，不將風鑑落埃塵。桂花未綠槐花謝，獨佩江蘺有幾人。
移梅 趙崇嶓 
鄰家爭乞麗春栽，玉手輕分带月培。窗下老翁迂入骨，清齋三日爲移梅。
癡貓 趙崇嶓 
愛汝斒斕任汝癡，了無殺意上鬚眉。通宵鼠子喧人睡，政爾相忘也大奇。
醉起 趙崇嶓 
醉起西窗日欲斜，新煙初試雨前茶。川原春意無聊頼，開盡桐花到柿花。
幽齋 趙崇嶓 
幽齋宜清復宜溫，高卧騰騰百不聞。贏得神安無夢事，從教黄葉夜紛紛。
大廷 趙崇嶓 
大廷新革晉春秋，王氣寧知在荻洲。泉下髯參心獨快，不教司馬恨枋頭。
有感 趙崇嶓 
舞罷歌停歲月深，當時勝蹟盡銷沉。飛雲捲雨人爭賞，留得佳名尚到今。
倚樓 趙崇嶓 
平楚連天獨倚樓，樓頭日日望行舟。相思飛盡梅花雪，江上晴雲片片愁。
田家 趙崇嶓 
雞豚白酒樂豐年，飽即高眠不問天。少長有恩相爾汝，淳風應似伏羲前。
西施捧心圖 趙崇嶓 
吳苑風光越水春，兩山眉裏笑顰分。腹心別有堪憂處，狂殺君王藐不聞。
晚立 趙崇嶓 
古徑苔深晝掩關，外頭塵土不曾閑。雨晴天氣明如鏡，靜倚孤松看遠山。
獨立 趙崇嶓 
片雲收雨入西山，望極蒼茫杳靄間。蕩蕩太虛無一事，祗應日月不曾閑。
譙樓 趙崇嶓 
霜滿譙樓報五更，道人睡穩幾曾聽。金街應有朝天客，珮馬禁寒望曉星。
小窗 趙崇嶓 
小窗風定曲肱眠，骨冷魂清夢易圓。蝴蝶不飛花自落，海棠枝下月娟娟。
小窗對客 趙崇嶓 
紙帳梅花自一真，小窗對語坐無裀。詩家供給惟風月，病與詩疏始覺貧。
元日雲安道 趙崇嶓 
元日度巴雲，時逢朐䏰人。野梅空自落，山鳥暗知春。不醉新年酒，徒悲異域身。無窮倦行意，亭柳漫風塵。
立春夜宿西充山驛聞雪 趙崇嶓 
獨宿西充館，雲雰灑竹關。薄寒生永夜，亂響度空山。殘月猶共白，春風相與還。一枝梅未寄，歸夢越巴蠻。
立春日舟次藕池阻雪有懷 趙崇嶓 
楚澤多芳草，春風昨夜生。空江寒欲凍，亂雪灑無聲。獨坐孤舟穩，能忘萬里情。手持新歲酒，空繞落梅行。
立春後三日山行喜雨 趙崇嶓 
窮冬陽爲沴，旱氣蒸黄埃。春風三夜動，春雨隨風來。萬類萌甲喜，愁人生意開。我行竟何事，欣爾登崔嵬。
寒食雨晴書事 趙崇嶓 
如何夜來雨，欲妬清明天。皎皎日華曉，千門羅管絃。風吹綺襦艷，深入楊柳烟。我與君子意，歸心皆浩然。
寅卯二年八月十五夜皆不見月 趙崇嶓 
萬里不自照，清光隨雨休。可堪幽魄死，還似去年秋。有笛悲遥夜，無人在遠樓。共誰高枕卧，相與夢滄洲。
除日萬州臨江亭 趙崇嶓 
南浦逢除日，天涯有去舟。蠻城和雨閉，峽水带春流。不負新年感，唯多故國愁。寧無賀親酒，徒此事羈囚。
閨詞 趙崇嶓 
恨殺庭前鵲，難憑卜遠期。朝朝來報喜，誤妾畫雙眉。
采蓮詞 趙崇嶓 
別浦潮生花夢寒，片紅飛下粉痕乾。預知妾面如花面，泣向西風不忍看。
人生歎 趙崇嶓 
壯老互淪謝，百年如奔霆。競將無窮憂，勞此有盡形。生時一幻化，死即歸杳冥。亦有賢達人，視死如未生。亦有醉夢人，既死心未平。逆旅朝暮閒，八風無時停。擾擾安足計，熙然慰吾情。
古意 趙崇嶓 
阿母带兒出，兒行自回皇。兒不倦行路，遣兒心內傷。問兒何所傷，兒語不敢詳。將兒雇織作，不忍織鴛鴦。
松柏 趙崇嶓 
松柏生高岡，不依貴者門。松柏長青青，却蔭貴者墳。生非門牆交，而與丘隴親。
龍翔宮 趙崇嶓 
地闢金光界，龍飛析木津。指麾開輦路，祠祀拜元辰。天近雲光煖，花濃雨脈春。君王自仁壽，閒殺華封人。
詠梅 趙崇嶓 
大雅終不羣，古心應自許。對之鄙吝消，疑是黄叔度。
趙飛燕姊妹 趙崇嶓 
甲帳初停燕子飛，小雛相趁共差池。春風吹水粼粼長，又有披香博士知。
折柳詞 趙崇嶓 
行人須折柳，折取最長條。明日天涯路，無人看舞腰。
詠張麗華 趙崇嶓 
陳事分明屬綺羅，香塵吹盡井無波。行軍長史何勞怒，次第論功妾更多。
讀陶詩  其一 趙崇嶓 
端居洗塵慮，細讀淵明詩。疇昔慕此翁，寤寐忘調饑。此翁非詩人，而有天然姿。紛紛世事中，采采黄菊枝。此語人共賞，此意疇復知。知即翁之徒，高風接皇羲。
讀陶詩  其二 趙崇嶓 
有籬可種菊，有琴可無絃。適趣不待聲，種菊真偶然。南山有佳氣，得意終忘言。薄酣空庭中，一笑凉風前。
讀陶詩罷 趙崇嶓 
一山秋意入柴扉，細讀淵明采菊詩。讀罷依然成一莞，閑拈野草調兒嬉。
偶成 趙崇嶓 
負郭二頃田，貿易辦喪祭。喪祭幸已周，啼饑坐終歲。長貧固非病，時運矧復爾。幽居日月閑，糜粥勝甘膩。明日春風生，它山蕨薇紫。
過鄱陽湖 趙崇嶓 
烟波三萬頃，著我木蘭船。望際疑無地，寰中別有天。長空孤鳥沒，四海一雲連。浩蕩平生意，南風正渺然。
西湖 趙崇嶓  西湖
洞府煙霞錦綉叢，車如流水馬如龍。東風爛熳花時節，也有人行九里松。
畫花歌與曾舜賢 趙崇嶓 
小曾與花爲莫逆，夢作花神住花國。分將天巧入畫圖，花不役君君自役。東風一夜入芳叢，春在煙塵霧雨中。披香閲紅會花趣，工與造化相流通。閉門三月芳事退，馬嵬春泥葬香珮。臨邛道士神不靈，約束丹青駐光彩。朱門種花錦作窠，畫花絕少種花多。百金花價千金畫，羞死當年郭橐駝。
春宮 趙崇嶓 
小苑風酣雨露香，紅情綠意爲春忙。五雲獨遶瓊花夢，三十六宮清漏長。
憑遠亭 趙崇嶓 
莎庭日日報平安，幽處依然絕往還。平野四圍天一幅，有人踏雪看南山。
勸農 趙崇嶓 
邊頭幾日靜干戈，見說朝家已講和。猶惜人家有湯鑊，攢眉終日爲催科。
遊金精山 趙崇嶓 
飛泉灑靈雨，玉田閟青芝。中有神仙人，宛然姑射姿。天巧從古今，虛竇開烟霏。歲深語亦誕，目極神爲馳。我亦泉石人，夙昔夢見之。登臨悟三生，毛髮何森縰。未脫區中緣，玉顔畏磷緇。仙春醉青桃，蘿風吹輕絲。凡事俱爾爾，居然駭癡兒。留詩遺仙靈，詎解山中疑。
句  其一 趙崇嶓 
苑牆當北斗，宮樹近朝陽。
句  其二 趙崇嶓 
漢月通江白，秦雲入塞黄。
句  其三 趙崇嶓 
鷺依江渚冷，雁入楚雲深。
句  其四 趙崇嶓 
湖海三生夢，乾坤一寸心。
句  其五 趙崇嶓 
天形低赴海，潮勢直通吳。
句  其六 趙崇嶓 
月入星辰大，山明天地秋。
調漁者 趙崇鉘 
山明松雪水明沙，一曲清溪著釣槎。我已浮湛君漫浪，謾煎我水試君茶。
頗愛 趙崇鉘 
頗愛樂天齊物我，夢隨吟賞洛中橋。桃花細馬載楊柳，半面春潮紅未消。
食化 趙崇鉘 
海食多詭心，豢食令人魯。山中食薺人，幽吟肺腸苦。
青陽 趙崇鉘 
青陽滿芳蕤，流連度丘園。眄睞不忍折，恐傷造物恩。
夜坐 趙崇鉘 
自炷芳蕭讀道書，玄文豁落走龍魚。松梢露色掛北斗，一夜風前學步虛。
尋真夕對 趙崇鉘 
春雲弄月黄金絲，春山草木皆仙姿。松根對坐日西夕，群峰當前列青壁。鏗鏗虛壑含古音，靜聽宛是商山吟。洞石微開月當戶，剪水弦冰心手語。
有贈 趙崇鉘 
別意參差繞碧欄，外頭斜月逼人寒。鈎簾恐礙雙棲鵲，乍可桃花隔霧看。
簡雲卧 趙崇鉘 
憶君心事如流水，流向江頭作暮潮。想得潮平沙有雪，自鏗鐵版和吹簫。
空城雀 趙崇鉘 
空城雀，黄口莫啾啾。空城無人種禾黍，飲啄飛鳴由得汝。
山間 趙崇鉘 
山回霧氣濕，生意鞠砰隠。石道苔蘚春，松花鬰金粉。
東風 趙崇鉘 
東風吹梅梢，飄摇泣香雪。下有野草根，嶄然競時節。
野園 趙崇鉘 
野園對客無杯勺，共坐茅檐理釣車。片月漸低風露冷，隔牆山鬼嘯梨花。
至後 趙崇鉘 
愔愔雲氣繞江城，至後寒輕詎可憑。兩日南風將雪信，床前蝙蝠夜翻燈。
大孤 趙崇鉘 
大孤溶溶决眼青，小孤江色春冥冥。隔江淮壖幾千里，枯荻蕭椮朔風起。佳人何在遥相望，我無羽翼從君翔。爲君暗整真珠裳，綠蘅翠芷參差香。
壯節亭二松 趙崇鉘 
壯節亭前野碧滋，髯龍飛去忽經時。祇應黄犢蒼藤路，尚有清泉白石知。
東風吹桃花 趙崇鉘 
東風吹桃花，花光射春林。相看各媚娬，豔冶摇人心。憩蝶下新綠，游魚上清潯。百年一須臾，冥觀契飛沉。
曉起 趙崇鉘 
雨漂窗紙濕成瑕，風壓瓷瓶卧枕沙。曉起無悰餳粥冷，自添新水救梨花。
江上 趙崇鉘 
清露初生紅蓼秋，爽風先到木蘭舟。釣絲不捲波痕穩，夢入蘆花數白鷗。
仙思  其一 趙崇鉘 
水殿風清急景斜，靈君初下五雲車。碧羅寶扇雙題字，記是誰人詠落花。
仙思  其二 趙崇鉘 
麻姑擗麟不肯食，飛猿嶺上餐松實。月冷天空涵曙光，露色凝煙白如蜜。
東溪夜泊 趙崇鉘 
雪滿汀洲風滿林，霽光空澈夜深深。推篷恰受梅花月，自噴橫簫調楚吟。
甕天名賢集下有天字 趙崇鉘 
不見甕天人，但見石上字。誰能負甕去，奪我寥天思。甕破奚有餘，甕在奚不足。吟作甕天辭，摩挲石苔綠。
雜興  其一 趙崇鉘 
潮平煙斂月明高，霽宇涵空見羽毛。我自無能君了了，檣桿獨倚調離騷。
雜興  其二 趙崇鉘 
日日西風坐石苔，手捫蒼壁倚雲開。却來平地觀空色，不信碧虛天際來。
都昌書事 趙崇鉘 
世事可無酒，春藤還有花。山雲欲到地，街鼓又催衙。風緊魚休市，官貧飯带沙。天機不得問，暮色欲棲鴉。
丫頭巖 趙崇鉘 
煙雨斑斕石蘚春，墜雲誰夢寶花顰。行人總被虛名誤，到得傾城又誤人。
月巖 趙崇鉘 
玉丹仙蛻馭飛翰，便作琉璃世界看。大地山河渾忘却，謾依桂樹舞青鸞。
壁間韻  其一 趙崇鉘 
雨又入簾風又斜，東風吹客客思家。浣紗西去誰家子，青絹圍裙插杏花。
壁間韻  其二 趙崇鉘 
山月溪風兩自由，紫蘭綠桂等離憂。狂歌鬰鬰成何事，一片夕陽蘆荻秋。
壁間韻  其三 趙崇鉘 
海棠開盡故清寒，漠漠梨花暮色閑。酒滿綠樽愁滿酒，醉凭枕障認巫山。
壁間韻  其四 趙崇鉘 
半髧嬋娟垂兩鴉，驚潮微隠寶簪斜。客愁政自遊絲亂，莫戴釵頭百結花。
往體  其一 趙崇鉘 
積雪久不解，下有希世珍。志士縕袍間，苦心終不伸。安得白日光，能照清夜顰。
往體  其二 趙崇鉘 
皓彩青雲端，飛光落溟渤。渾河與清沚，同受明月魄。勿以清濁殊，天光本無隔。
往體  其三 趙崇鉘 
志士惜流光，遊子念長道。流光如奔霆，長路漫浩浩。饑人忽夢飽，百憂悉傾倒。真妄安足論，榮名以爲寶。
松下 趙崇鉘 
松梢凉露警孤鶴，潭面北風蟠老蛟。蛟老涎腥波浪惡，獨吟碎月看松梢。
癸卯除夕客中 趙崇鉘 
膝下傳觴事已非，瓣香千里隔庭闈。摧心遠憶新阡上，寂寂低松雪乍晞。
數日 趙崇鉘 
數日東風欺病骨，侵凌曉色作輕寒。客來坐久無談柄，共看游絲上井欄。
梅 趙崇鉘 
新陽斡坤軸，枯朽皆光榮。棱層冰雪中，復見天地精。姑射神所爲，伯夷聖之清。太白抱轗軻，靈均擁芳馨。是子心魂間，不受纖芥縈。獨立萬化先，皎皎非近名。溪流鑑寒柯，游風吹落英。山明霧氣濕，月落參旗橫。群虛妙香發，一洗萬慮輕。紛紛兒女姿，慚愧東風情。
狹斜 趙崇鉘 
吳姬凌寒吹玉笛，手彊誤作遲遲聲。却來拋眼調行客，中有二月東風情。東風二月楊花滿，伯勞朝啼芳思亂。狹斜綉轂易爲愁，解后相逢莫腸斷。
破褐 趙崇鉘 
生松鬰寒灰，破褐出殘絮。童兒不耐煩，微吟起身去。
湖中 趙崇鉘 
汀蒲獵獵起凉颸，碧藕香中獨立時。機事兩忘吾喪我，扁舟吟過水仙祠。
新堤 趙崇鉘 
淡煙衰草雨絲絲，小醉微吟倒接籬。吟到水西雲影北，莞然一笑已無詩。
書事 趙崇鉘 
東鄰老翁寒不寐，百結懸鶉抆悲涕。自云子孫學灌園，不識江湖與風水。大兒里胥縛送州，小兒遁逃卒未休。老夫忍饑特未死，犂耙典盡春無牛。身爲王民合徭役，運米操舟操不得。江湖風水未足愁，檝喪檣傾誤人國。
答碧山 趙崇鉘 
欲種梅花無古根，手移蘭茁上瓷盆。却憂偪仄傷蘭性，自下清招爲返魂。
答維溪 趙崇鉘 
維溪插架三千軸，葺茝紉蘭得自娛。會須握手論活法，靜看碧水生玄珠。
學詩 趙崇鉘 
神仙不可學，願學長不死。學詩如學仙，吞霞潔塵滓。渚花流水香，煙霏暮山紫。凉颸入脩竹，一笑鳴綠綺。
雀 趙崇鉘 
短翅遍斕貝花紫，逐食飛行曉霜裏。祇知嘴爪求自肥，肥甘累人心弗知。天寒日暮向何處，前路多山慎勿去。吳兒織網連素空，一落牢籠腥血紅。
南內 趙崇鉘 
已剪諸郎百慮輕，驕兒長大又生獰。祇愁南內無歸日，南內歸來萬古情。
題心游樓 劉翼 
一自浮光抵玉融，東林山曲世爲農。前場歲計禾麻麥，後圃年深竹荔松。博我多聞千載史，喚人深省五更鐘。不消更會楞嚴語，面面披雲挹曉峯。
心游樓即事 劉翼 
禪坐寧離此，意行何所如。稻粱詩七月，果木賦閑居。活水嘗新茗，顛風落舊書。無才甘用拙，不是隠樵漁。
癸卯十月同林子宜拜掃先師樂軒墓因和南谷寺壁間韻 劉翼 
秋風颯颯已華顛，男女猶賒嫁娶錢。問道西軒空有夢，繙經南谷恐無緣。登墳薦酒徒爲爾，對佛拈花亦偶然。回首白雲無叫處，青山長在淚痕邊。
答林昌宗詩筌韻 劉翼 
經鋤小暇弄詩筌，老去仍知默是禪。滄海移舟盡琴趣，雖然終不似無絃。
題東皋詩卷 劉翼 
雪竹霜松不老身，儘教後進笑陳人。相逢亦有吟詩客，誰似先生語意真。
書情 劉翼 
蕭疏遠市囂，山窟雜耕樵。窮鬼乘吾拙，錢神挾汝驕。世途自巇嶮，真性本逍遥。尚想榮期樂，綸巾傲漢貂。
夜意 劉翼 
平生萬事水東流，獨有多情是風癢。夜長無寐月窺牀，擁被孤吟起遐想。
伯言見和拙作以漢隸書之謝以七韻 劉翼 
李潮善八分，求歌杜陵叟。有人和我詩，半紙餘科斗。風雲生其懷，劍戟出其手。石經中郎蔡，新樣元和柳。元常文不傳，退之書何有。待我農隙時，載筆隨君後。袖手眼亦明，聊與之飲酒。
偶見官舍梅花作 劉翼  西湖
天然標格自瀟疏，底用松篁水月俱。但是梅花皆可愛，何關東閣與西湖。
挽敖儀仲  其一 劉翼 
半面春風已有情，別來重見眼終青。空齋夜雨十年後，一醉黄花叫不醒。
挽敖儀仲  其二 劉翼 
對坐茶甌日兩迴，胸懷真率向人開。茶甌對客如前度，不見先生杖屨來。
挽敖儀仲  其三 劉翼 
晝倚籃輿餞一杯，殷勤別語到簾幃。那知此夜成長往，書屋無人月掩扉。
挽敖儀仲  其四 劉翼 
書中有種復何愁，酒興詩狂卒未休。莫唱橫塘斷腸句，不堪斜日獨登樓。
送二子從子宜讀書 劉翼 
三代讀書無寸功，又將此法教兒童。旁人笑我背時好，不背旁人背樂翁。
山寺聽雨 劉翼 
問道論詩也一宗，燒柴煨芋佛家風。要知真樂人間少，聽雨空山破寺中。
戲和劉雪巢題壁韻 劉翼 
吟懷祗怕俗塵迷，若慕唐人也自癡。要識性情根極處，請觀三百五篇詩。
題平遠軒呈竹溪玉堂 劉翼 
溪堂闢小軒，此景絕可愛。蔡松道東邊，千載典刑在。高低萬頃田，面勢溪向背。生綃一幅寬，晴雨不盡態。中有謫仙人，來尋莘野耒。畎畝雖不忘，知進不如退。乾坤入醉眼，風月出吟喙。我非人境遊，亭在人境內。心平水不波，見遠山無礙。時携琰石遊，間以劉白輩。僕忝老諸生，來扣佛三昧。
題簡上人西亭詩文後 劉翼 
真如非字義，綺語道之疵。未見西亭作，長爲北磵欺。晚因僧媚遠，初實客從㬢。多少才名士，沉淪世不知。
夢呈樂軒先生既覺不失一字錄呈竹溪玉堂 劉翼 
不見仙翁四十春，幸然丘隴在比鄰。當年四海從游者，報佛深恩有幾人。
句 劉翼 
富貴功名堪擘畫，最難擘畫子孫賢。
偈頌七十一首  其一 釋了惠 
投胎不著，一錯百錯。周行七步惹塵埃，直至如今抖不落。抖不落，定慧只得將錯就錯。
偈頌七十一首  其二 釋了惠 
物見主，眼卓豎。此是吾家修月斧，須憑衆力共提持，無圓缺處重修補。
偈頌七十一首  其三 釋了惠 
舉步生荆棘，翻身墮嶮崖。一毫不動著，當處自沉埋。
偈頌七十一首  其四 釋了惠 
李下不整冠，瓜田不納履。尀耐老臊胡，西來十萬里。疑殺東震旦人，將謂單傳直指。
偈頌七十一首  其五 釋了惠 
大地爲囹圄，鞫勘佛與祖。款案猶未圓，棒喝如雷雨。平白累山僧，有屈無雪處。有雪處，楖𣗖橫擔不顧人，直入千峰萬峰去。
偈頌七十一首  其六 釋了惠 
玄中之玄，妙中之妙。識其淵源，得其樞要。普化踢倒飯床，水潦呵呵大笑。
偈頌七十一首  其七 釋了惠 
山空木落，秋清露寒。釋迦鹵莽，達磨顢頇。唯有陶靖節，東籬採黄菊，爛醉夕陽殘。
偈頌七十一首  其八 釋了惠 
兩手指天地，周行步更多。可憐黄面老，螃蟹落湯鍋。
偈頌七十一首  其九 釋了惠 
撥亂乾坤老賊精，天教化火自焚身。賊心賊行難磨滅，二月依前是仲春。
偈頌七十一首  其一○ 釋了惠 
一二三四五，不落宮商角徵羽。混然格調超千古，白雪陽春安足數。此曲而今誰樂聞，夜來月在長松樹。
偈頌七十一首  其一一 釋了惠 
天兮高，地兮厚。月爲夜，日爲晝。重陽定是九月九。淵明採菊向東籬，山僧面南看北斗。
偈頌七十一首  其一二 釋了惠 
七手八脚，三頭兩面。歡喜冤家，頭頭撞見。山僧建立宗旨，直須爲我成褫。學人未達其源，也要請師方便。有方便，沒方便。石鞏張弓，三平中箭。
偈頌七十一首  其一三 釋了惠 
鷹窠裏懵鴟，鳩巢中俊鷂。稱尊未必尊，做小未必小。只麽泥裏洗泥，到了全沒分曉。有分曉，海水不禁杓子舀。
偈頌七十一首  其一四 釋了惠 
五月端午令節，艾人苦痛不徹。可憐病在膏肓，又被邪神所惑。撞著太上老君，也是赤口白舌。山僧反覆思量，別無仙方秘訣。如今抑不得已，只得就渠身上打劫。
偈頌七十一首  其一五 釋了惠 
白雲深處憨眠好，野菜添油滋味長。千古康廬話頭活，山僧笑擘紫泥香。
偈頌七十一首  其一六 釋了惠 
的的此事，真不可說。不可說中真可說，真可說，無可說。齒臨部臨，急急敕攝。
偈頌七十一首  其一七 釋了惠 
向上關，脚下路。才擬問如何，邯鄲學唐步。
偈頌七十一首  其一八 釋了惠 
楚江南畔，甬水東邊。有一句子，不方不圓。四七二三，望風結舌。德山臨濟，退後垂涎。
偈頌七十一首  其一九 釋了惠 
隔江回首，已涉波瀾。官路交肩，猶添荆棘。
偈頌七十一首  其二○ 釋了惠 
秉太阿劍，立太平基。卷旗青海尾，奏凱亂峰西。弟應兄呼成活業，汝携鉏去我扶犁。
偈頌七十一首  其二一 釋了惠 
年去年來，年來年去。雖有去來年，且無來去路。既無來去路，實無有去來。
偈頌七十一首  其二二 釋了惠 
起寨重招五百兵，等閑恢復百餘城。凌烟閣上清風起，留得將軍萬世名。
偈頌七十一首  其二三 釋了惠 
護生須是殺，殺盡始安居。會得箇中意，唵悉唎蘇嚧。
偈頌七十一首  其二四 釋了惠 
諸佛諸祖，邪入肺腑。無藥可醫，無術可取。
偈頌七十一首  其二五 釋了惠 
面壁堆危引客過，問誰那更問如何。道尋常已成多事，檢點儂家事更多。
偈頌七十一首  其二六 釋了惠 
洞山有物黑似漆，老倒玉泉裩赫赤。赤者吉中有凶，黑者凶中有吉，明眼衲僧難辨的。即今吉凶悔吝拈向一邊，玉泉洞山且靠一壁，却聽拄杖子出來露箇消息。
偈頌七十一首  其二七 釋了惠 
迦葉擎拳，阿難合掌。臨濟入門喝，德山入門棒。小人道消，君子道長。曉來策杖過溪西，十分春在梅梢上。
偈頌七十一首  其二八 釋了惠 
洪機莫測，至德難量。萬民幾鷗鷺，四海一池塘。日日春風相鼓舞，不知時世是羲皇。
偈頌七十一首  其二九 釋了惠 
冰雪凍皮膚，麻麥餓腸肚。見日未嘗迷，見星安有悟。黄面老瞿曇，甜瓜成苦瓠。那更錯行山下路，一步兩步三四步。
偈頌七十一首  其三○ 釋了惠 
舊歲已去，去不可追。新歲當來，來不可拒。
偈頌七十一首  其三一 釋了惠 
諸佛日日降生，聖人時時出現。與大地群生，同一耳聞，同一眼見，同此一心，同此一念。共樂太平時，大家呈笑面。有誰更問，日與長老，孰近孰遠，大千沙界含元殿。
偈頌七十一首  其三二 釋了惠 
霜蹄一躍趁春風，看盡深紅及淺紅。鞭影未摇歸路活，杜鵑聲在夕陽中。
偈頌七十一首  其三三 釋了惠 
大千總是神仙藥，此藥無多靈驗多。七佛之師雖解用，難醫無病老維摩。
偈頌七十一首  其三四 釋了惠 
這些業種自何來，雖不同門共一家。連累山僧至今日，一重枷上又添枷。
偈頌七十一首  其三五 釋了惠 
東澗一滴水，東湖千丈波。幾多湖上客，無可奈船何。
偈頌七十一首  其三六 釋了惠 
火種深埋冷寂中，幾回撥著煖烘烘。不知將謂吹噓力，元是東君信息通。
偈頌七十一首  其三七 釋了惠 
明星照得眼睛穿，眼睛覷得明星落。夜半依前是子時，敢保不曾成正覺。
偈頌七十一首  其三八 釋了惠 
權實雙行，主賓互立。拏空塞空，以的破的。
偈頌七十一首  其三九 釋了惠 
風前無語立須臾，接得雙雙錦鯉魚。一等是傳真的信，有通書有不通書。
偈頌七十一首  其四○ 釋了惠 
飛雪巖前，炎天飛雪。凍得虛空，七花八裂。至今捏聚不成團，子規夜哭松梢月。
偈頌七十一首  其四一 釋了惠 
荆榛密密布前峰，塞斷行人路不通。昨夜連山遭野火，更無芽蘗惱春風。
偈頌七十一首  其四二 釋了惠 
拄杖自拄杖，山僧自山僧。庭空積深雪，池冷起冰稜。樓上未吹新歲角，窗前且點舊年燈。
偈頌七十一首  其四三 釋了惠 
護生須是殺，殺盡始安居。會得箇中意，鐵船水上浮。
偈頌七十一首  其四四 釋了惠 
滿目荆榛，亙天烈焰。百匝千重，四方八面。趙州拏得七斤衫，普化走入大悲院，蠟人眼光如掣電。
偈頌七十一首  其四五 釋了惠 
石溪怒發，勢不可遏。大地平沈，虛空慘怛。
偈頌七十一首  其四六 釋了惠 
虎生三子尾吒沙，咂舌垂涎弄爪牙。但見威風起巖竇，不知月照幾千家。
偈頌七十一首  其四七 釋了惠 
今朝九月九，淵明開醉口。指點東籬菊，大駡西門柳。諸人聽得，只麽飲氣吞聲。山僧聞之，不免袖中出手。
偈頌七十一首  其四八 釋了惠 
扁舟劃斷曉江雲，一曲高歌遠送君。驚起灘頭野鴨子，海天飛去不成群。
偈頌七十一首  其四九 釋了惠 
千峰沐雨，萬樹籠烟。磨盤呈舊面，水碓拜新年。
偈頌七十一首  其五○ 釋了惠 
六年心念已灰寒，幾欲求閑不得閑。今日不求閑自至，一枝藤占幾江山。
偈頌七十一首  其五一 釋了惠 
一擊華鯨吼月明，主翁魂夢已惺惺。海天空闊無知己，贏得潮聲到客亭。
偈頌七十一首  其五二 釋了惠 
南山鼈鼻蛇，攛入新羅國。吞却鎮海珠，咬殺嘉州佛。
偈頌七十一首  其五三 釋了惠 
今之房杜昔伊周，功蓋東南三百州。十二峰前月如翦，不知分照幾家樓。
偈頌七十一首  其五四 釋了惠  衡山
屋前基業，屋後生涯。堂堂妙用，不假安排。暑退凉飈起，燕歸鴻鴈來。天台南嶽，峨嵋五臺。新羅擊皷大唐齋。
偈頌七十一首  其五五 釋了惠 
孟嘉已前，淵明去後。誰家籬畔欠黄花，那箇盃中無白酒，重陽只是九月九。阿呵呵，始信茱萸茶苦澀，展眉人少皺眉多。
偈頌七十一首  其五六 釋了惠 
陪盡老精神，杯盤越樣新。誰知村店酒，難勸御樓人。
偈頌七十一首  其五七 釋了惠 
瞿塘三峽風波險，棧閣連雲行路難。烽火相連兵刃接，一封鄉信報平安。
偈頌七十一首  其五八 釋了惠 
仲冬嚴寒年年事，須知事上大有事。若人知得事上事，到了全然不干事。
偈頌七十一首  其五九 釋了惠 
東土與西土，鑊湯無冷處。暗室裏突出鱉鼻蛇，平田中撞著白額虎。眼放閃電光，毒氣成煙霧。最難行是芝峰路。
偈頌七十一首  其六○ 釋了惠 
四序暗推遷，鉢盂口向天。止餘三十日，便是一周年。
偈頌七十一首  其六一 釋了惠 
去年今日節，海角天涯傳報捷。今日去年朝，黄童白叟盡歌謠。雨不破塊，風不鳴條。漁者自漁，樵者自樵。草木昆蟲王化裏，萬拜誰道不逢堯。
偈頌七十一首  其六二 釋了惠 
星在天上，眼在眉下。星無暗明，眼無晝夜。密密綿綿無縫罅。
偈頌七十一首  其六三 釋了惠 
二月十有五，瞿曇開死鋪。摩胸告衆時，槨示雙趺處。縮不來，展不去，七手八脚一時露。
偈頌七十一首  其六四 釋了惠 
貴如圭璧，賤如泥土。鎮壓山川，輝騰今古。有商量，沒價數。富者得之貧，貧者得之富。豈不見茶陵山下郁闍梨，騎馿踏斷溪橋路。
偈頌七十一首  其六五 釋了惠 
重陽佳節到來，瑞巖無可安排。一十二峰黄栗粽，東大洋海茱萸茶。萬象摩唇捋嘴，虛空綴齒粘牙，不知秋意落誰家。
偈頌七十一首  其六六 釋了惠 
沒艱難處立難難，難透村婆者一關。忽地假鷄啼午夜，馬蹄踏月過長安。
偈頌七十一首  其六七 釋了惠 
大機普應，妙用全彰。井通滄海，日上扶桑。擊石火，閃電光。進前先蹉過，退後絕承當。
偈頌七十一首  其六八 釋了惠 
冷坐雪堆中，羅睺入命宮。被人贓作佛，打失主人翁。眉間蛛網斷，頂𩕳鵲巢空。公案今朝又一重。
偈頌七十一首  其六九 釋了惠 
人間共賞元宵，瑞巖本光現瑞。屋上山，橋下水。三門八字打開，左右青葉婁至。頭頂天，脚踏地。陳如覷破香積厨，釋迦不受然燈記。
偈頌七十一首  其七○ 釋了惠 
生於穢土，不受點污。目顧四方，周行七步。看來步步討便宜，落水也要占乾處。
偈頌七十一首  其七一 釋了惠 
無病之藥，不傳之方。昨朝用不得，今日恰相當。如何是相當處，往往呼爲百草霜。
禪會圖黄檗掌沙彌 釋了惠 
膝下黄金貴，掌中天地寬。風雲欣際會，四海夜濤寒。
趙州接趙王 釋了惠 
跏趺迎上客，曲录對旌幢。不是家風別，他居禮樂邦。
國一見代宗來起立 釋了惠 
立在威儀外，全身在裏頭。重重賜龍袖，難掩面門羞。
中原之寶 釋了惠 
至寶應難別，波斯雙眼昏。何如放下手，留取鎮中原。
文宗嗜蛤蜊 釋了惠 
螺師蚌蛤類，大唐天子心。嗜好即深信，南無觀世音。
李習之見藥山 釋了惠 
即今非見面，昔日不聞名。一句添三句，篇章湊不成。
韓文公見大顛 釋了惠 
事繁求省要，省要事頻繁。縱得三平老，文公只姓韓。
龐居士見馬祖 釋了惠 
孰是心空者，誰爲選佛人。笊籬二尺柄，簸箕三寸唇。
丹霞見靈照 釋了惠 
當風鴉臭氣，一箇豆娘兒。熏得行人走，衝爺皺斷眉。
捧佛安名 釋了惠 
名正字亦正，形端影亦端。呼來并諾去，馿屎雜栴檀。
說無生話 釋了惠 
家有全棚樂，新翻調不同。分明恨離別，却是喜相逢。
女子看日 釋了惠 
劣女還閨閤，癡爺看日頭。幾生親骨肉，不共戴天讎。
龐大倚鋤而化 釋了惠 
辨地要從苗，枝殘葉後凋。春風收契券，鋤柄亦抽條。
重畫知識壁 釋了惠 
幸自十方無壁落，誰將五彩畫虛空。善財眼裏生花翳，去却一重添一重。
鴈山出隊上陳侍郎 釋了惠 
尊者從空擲鉢來，神通用盡却成獃。看來不似維摩老，一默千門萬戶開。
古帆 釋了惠 
海變桑田數莫窮，幾回高挂逆流中。自從一飽清風後，船上時時有散工。
雪庭 釋了惠 
玉砌曉光寒，家風箇樣生。須知平白處，著脚是深坑。
自省 釋了惠 
𥉌𥉍眼孔忽然開，冷汗通身笑滿腮。數十年間將謂道，誰知今日却元來。
閑田 釋了惠 
秦不耕兮漢不耘，钁頭邊事杳無聞。年來也有秋成望，三合清風半合雲。
聞叟 釋了惠 
不是耳從聲畔去，亦非聲向耳邊來。新羅國裏打齋鼓，老漢鉢盂齊展開。
一翁 釋了惠 
朕兆未分初，都盧只老夫。包羲太多事，胡處又添鬚。
斷橋 釋了惠 
頭枕溪西尾搭東，東西只尺不相通。跳不過處水千里，進得步時山萬重。
西窗 釋了惠 
分得竺乾些子光，拓開戶牖闢封疆。誰知迥絕安排處，昨夜三更挂夕陽。
松坡 釋了惠 
白頭棄钁下烟扉，正是欣逢快便時。豈謂傍山根脚在，至今留得礙人枝。
病翁 釋了惠 
八萬四千毛竅裏，如來禪與祖師禪。一回白汗俱通暢，忌口更須三十年。
石室 釋了惠 
鎚鑿不到處，縱橫丈許寬。寧教苔蘚去，要下一籌難。
別川道士 釋了惠 
塵中相見頭顱別，座上交談語笑同。拶到了無同別處，擎拳合掌各西東。
送徹上人歸蓬州 釋了惠 
蓬萊一尺離青天，水不行舟古語傳。但得胸中有江海，歸家陸地也撐船。
閬州權兄歸住錦屏 釋了惠 
歸家結束蓋頭茅，坐看青山久不磨。切莫風前開臭口，恐人傳作閬山歌。
堅上人歸成都 釋了惠 
蘇州得得上凌霄，恰值山寒雪未消。逗到雪消山骨露，春風已在錦江橋。
送人歸昌州 釋了惠 
見說家山富海棠，杜陵才短沒篇章。煩君開口道一句，攛掇教他分外香。
送人歸湖南 釋了惠 
白紙無端墨筆書，分明一句却模糊。青燈夜雨湘江上，添得平沙落雁圖。
送僧之江西 釋了惠 
一粒收成敵萬倉，可憐別甑不炊香。簸箕唇外打𨁝跳，八十四人皆粃糠。
送人之岳山 釋了惠 
莫珍龍袖貴金襴，試撥湖湘草裏看。撥看路邊牛糞火，烏藤變作紫栴檀。
送奎上人往中川 釋了惠 
湫間雲冷不成眠，聽得樵歌一曲全。切莫喧傳江上路，此聲不入釣魚船。
送李道士歸東湖 釋了惠 
湫龍噀水濕髭鬚，四十九盤山畫符。此法未傳先有驗，夜來驅月下東湖。
送性侍者之冷泉 釋了惠 
爺兒解釋死生冤，覓語欲登靈鷲山。借與門前溪上路，草鞋錢是你儂還。
送日本俊上人 釋了惠 
鉢盂捧入大唐來，飯裏無端咬著砂。一粒砂藏諸國土，方知寸步不離家。
瑞上人血書蓮經報親 釋了惠 
二千年前血滴滴，今日分明重指出。所生父母知不知，一二三四五六七。
趙山臺蓮花方丈 釋了惠 
一芙蕖是一毗耶，一葉香風一室開。三萬二千師子座，藕絲竅裏涌將來。
黄梅一會 釋了惠 
日暮下山投宿處，風前聞客誦經時。分明此處此時節，總在目前人不知。
靈江 釋了惠 
水底烏龜無卦兆，岸頭神樹不相關。要知禍福流行處，只在波心月一彎。
木翁 釋了惠 
不知天地是同根，到老全無刀斧痕。結得同行箇上座，夜來扶過落花村。
鳴鴈松林接待 釋了惠 
望見松林笑滿腮，香厨豈爲者僧開。三千里外有知己，鳴鴈带書招不來。
寄樂山居士 釋了惠 
雪鰲寒聳玉稜層，門釘桃符似不曾。將謂已無閑鬼祟，客床猶有不眠僧。
奉化亭山廟接待 釋了惠 
只箇亭山歇脚亭，豈圖一飽脚頭輕。須知鉢裏和籮飯，粒粒無非鬼眼睛。
聞父訃二首  其一 釋了惠 
眉毛蓋眼赤鬚胡，女嫁男婚不識渠。唯是我儂偏孝順，十年不作問安書。
聞父訃二首  其二 釋了惠 
見說如何與若何，恰如風向樹頭過。若論父子分明處，自古綿州所出多。
悼虎丘枯樁和尚  其一 釋了惠 
佛心之子毒蛇心，歡喜無端變作嗔。五處住山開毒口，不知噴殺幾多人。
悼虎丘枯樁和尚  其二 釋了惠 
華雨臺前倒法幢，海門浪裏釘枯樁。千古萬古撼不動，礙塞潑天揚子江。
悼滅翁  其一 釋了惠 
咬牙囓齒駡松源，四海五湖洪浪奔。天目山雲梁渚月，就中嘲謗不成冤。
悼滅翁  其二 釋了惠 
盡道滅翁今滅門，那知滅字塞乾坤。道渠已滅不曾滅，總不是渠真子孫。
謝萬年淮海寄擬爲上堂 釋了惠 
不愁台嶺路岧嶤，生怕平田惡水澆。一杓又傾三百里，令人含恨不能消。
寓北山小閣因事偶作 釋了惠 
老去將貧買得閑，十層梯下是人間。忽因送客聞新事，又囑山童緊著關。
出山相贊 釋了惠 
夜半見明星，山中添冷話。脚未出山來，此話行天下。我觀一切衆生成佛多時，只有你者老子猶欠悟在。
達磨贊  其一 釋了惠 
噫吁，西來何所圖。未開花五葉，先壞一莖蘆，秋風吹恨滿江湖。
達磨贊  其二 釋了惠 
西土不拘，東土不管。口邊落節，臂邊拔本。自携隻履賦歸歟，脚下至今猶未穩。
觀音贊 釋了惠 
字字不真，句句不實。真實色身，何處尋覓。無尋覓處，正觀現前。菡蓞花香水接天。
常思惟贊 釋了惠 
不滯聞見而受用聞見，不涉思惟而深入思惟。一坐至今扶不起，圓通門戶草離離。
海眼光贊 釋了惠 
海眼爲香餌，悲心作釣鉤。魚龍知幾許，貪者自擡頭。
又 釋了惠 
抱膝踞巖阿，自在特自在。一線柳梢風，掃浄衆生界。苦苦，忽然變成雨。
又 釋了惠 
玉腕指尖新，力能提萬鈞。上他籃子裏，未必是金鱗。
文殊爲龍女說法贊 釋了惠 
作獅子吼，震龍王宮。說者如啞，聽者如聾。清凉山頂照明月，無垢世界生清風。
普賢出山相贊 釋了惠 
駕白象王，數黑豆子。行願不相應，身心不相似。雖然瓶瀉二千酎，敢保胸中無一字。
布袋贊 釋了惠 
烏藤橫占閻浮界，鼻孔直撐兜率天。剛道化身千百億，一身猶自不完全。
又 釋了惠 
布袋沒半邊，烏藤欠一橛。手指空中底，要且不是佛。是什麽，咄咄咄。
又 釋了惠 
挑起慳囊，慳而不悋。回頭等一箇人，知是張何李鄭。且等且等，等到彌勒下生時，或然等得也不定。
又 釋了惠 
轉腦回頭，百般賣弄。滯貨只些兒，盡力拽不動。吽吽，我不信得恁麽鄭重。
布袋贊 釋了惠 
捫腹一笑，笑裏戈矛。背手牽囊，囊中錐刺。將謂渠儂有底聱，元來奉化只如此。
三教贊 釋了惠 
姓孔名聃，字曰瞿曇。禪道第二，文章第三。同門同出入，不是我同參。
維摩贊 釋了惠 
示疾毗耶方丈，文殊亦難近傍。看來無藥可醫，只是忌口爲上。
須菩提贊 釋了惠 
道箇希有世尊，不知口是禍門。至今看經未了，立得拄杖生根。
馬郎婦贊 釋了惠 
七軸蓮經，自舒自卷。嫁人之媒，算人之本。金沙去後轉風流，幾度桃花春浪暖。
觀音坐巖中并十六羅漢贊 釋了惠 
應現聲聞身，本身曾不動。衆身齊說法，平地波濤涌。此法不知誰解聽，巖谷曉來雲氣重。
豐干閭丘虎贊 釋了惠 
虎怕人心惡，人欺虎太慈。雖逢賢太守，難打者官司。
寒拾贊 釋了惠 
五臺爲床，峨嵋作枕。眠似不眠，惺如不惺。喚起來，三十苕帚柄。
拾得磨墨寒山題巖贊  其一 釋了惠 
亂石當陶泓，千巖作詩軸。意到句不就，句到意不足。墨漸消，筆漸禿。蒼松偃蹇莓苔綠。
拾得磨墨寒山題巖贊  其二 釋了惠 
高興上層巔，斷崖收晚烟。筆底兩三字，人間千百篇。心手不相知，石上墨成池。劫石有消日，此墨無盡時。
磨鍼羅漢贊 釋了惠 
磨礲分寸工夫，建立針鋒世界。尚欠些子合尖，且待石頭爛壞。
洗鉢羅漢贊 釋了惠 
水落方能石露，有心別無用處。若問佛法如何，日洗鉢盂兩度。
善財贊 釋了惠 
捏定五十三人性命若一藕絲，擎起百一十城世界如一荷葉。此未入母胎已前神通，正參見文殊已後時節。樓閣門前事若何，夜來池沼皆明月。
四睡贊  其一 釋了惠 
人兮不覊，虎兮不縛。是四憨癡，成一火落。雖然合眼只一般，也有睡著睡不著。
四睡贊  其二 釋了惠 
無固無必，挨肩促膝。人夢不祥，虎夢大吉。世上有誰知，天台雲羃羃。
朝陽穿破衲贊 釋了惠 
一衲橫肩遮百醜，破處冷風吹不透。待伊穿線要重聯，金烏已在西山後。
對月了殘經贊  其一 釋了惠 
破微塵出大經卷，一彈指頃千百遍。只因錯認月爲燈，至今展卷遮羞面。
對月了殘經贊  其二 釋了惠 
麻線貫竹針，太陽相對面。通身破綻多，如何補得遍。
對月了殘經贊  其三 釋了惠 
好念脫空經，不知山月轉。將謂了多時，猶有者一卷。
豬頭和尚贊 釋了惠 
提起臭豬頭，密持清浄戒。將謂足脂膏，元來少肉菜。如何出得金華界。
又 釋了惠 
聖者聖何從，空中柳絮蹤。豬頭不得喫，遍地扇腥風。
又 釋了惠 
豬頭捧起，全苦全甘。饑兮不喫，飽而常貪。大地作柄扇子，難遮滿面羞慚。
言法華贊 釋了惠 
口中念底，空中寫底。是何章句，是何宗旨。人道你轉法華，我道法華轉你。
鷄骨和尚贊 釋了惠 
喫既不知數，吐亦難數渠。非圖甜得口，意在五更初。
政黄牛贊 釋了惠 
屈膝跨牛腰，山遥水更遥。有詩吟未就，白鷺下溪橋。
普化贊 釋了惠 
鐸掩洪鐘，機如掣電。明頭暗頭，四方八面。一著得人憎，走入大悲院。
蜆子和尚贊 釋了惠 
得恁麽自在，得恁麽快活。古廟當叢林，撈波作衣鉢。脚頭到處江天闊。
又 釋了惠 
赤手立生涯，都盧一箇蝦。不從江裏得，樹上摝將來。
鄧隠峰贊 釋了惠 
金錫一震，虛空退聽。百萬雄兵，難破此陣。一時游戲神通，未免旁觀者哂。
五祖送六祖渡江并船子接夾山贊 釋了惠 
一葉舟離港口，一橈外無可有。子不知羞，父不覺醜。醜惡羞慚，萬年不杇。豈不見黄梅路上數株松，带雨含煙，一似朱涇堤畔柳。
五祖栽松六祖擔柴贊  其一 釋了惠 
恨殺老頭陀，山移恨不磨。吾今擔頭重，爲汝種松多。
五祖栽松六祖擔柴贊  其二 釋了惠 
無柄鋤頭，無根松樹。萬古風規，一肩荷負。至今夜夜黄梅雨。
五祖栽松六祖擔柴贊  其三 釋了惠 
夯擔不擔柴，通經不識字。新州路上人，中書堂裏事。三更月照東禪寺。
船子夾山贊 釋了惠  长江
一棹綠楊灣，金鱗得處難。長江深有恨，不合蹈船翻。
謝三郎贊 釋了惠 
笠雨濕蓑烟，頭陀行已圓。一橈橫到底，不踏浙江船。
又 釋了惠 
箬笠蓑衣，短篷孤艇。四海一鉤，千江隻影。不知月在飛猿嶺。
普化泉大道贊 釋了惠 
酒肆屠門，街頭市尾。摇破木鐸，無宮商而暗合宮商。挑大道漿，雖不醉人而人自醉。是則是，我問你，不知郴州城中，何似大悲院裏。
靈照女贊  其一 釋了惠 
無底籃兒，無柄笊籬。閑家潑具，賣與阿誰。自對丹霞呈醜拙，至今羞澀畫蛾眉。
靈照女贊  其二 釋了惠 
指點誰家子，將呈潑笊籬。物輕情意重，不使老爺知。
四宗風贊 釋了惠 
松根石上柳陰邊，三箇癡頑一箇顛。總道繫蛇如伏虎，不知跨犢似乘船。
四宗風贊 釋了惠 
白鷺股邊供大嚼，一蹄涔裏鼓波聲。三生更待三生後，未許平田路上行。
五祖再來贊 釋了惠 
前身後身，坐底立底。半假半真，全非全是。只因擡手肆乖張，萬古黄梅如鼎沸。
六祖贊 釋了惠 
不作樵夫作碓夫，只將脚力驗精粗。知佗踏著踏不著，和米和糠到鉢盂。
臨濟贊 釋了惠 
三玄非玄，三要非要。平地起戈矛，虛空剜孔竅。誰知未到黄檗山，盡大地人著賊了。
大慧宏智揖讓圖贊 釋了惠 
既不以爵，又不敘齒。何得過謙，讓之不已。若謂是臨濟家風，洞上宗旨，笑倒磨光黑交椅。
佛鑑和尚 釋了惠 
靈而不靈，不靈而靈。鬼不是鬼，神不是神。訕謗祖宗之魔孽，惑亂男女之妖精。天童一見便生嗔，未必靈巖肯卜鄰。
捨錢建閣深都寺 釋了惠 
非愚非賢，非親非冤。渠不在後，我不在先。共行難行道路，欲了未了因緣。以松爲誓，後五百年。咄，再來不直半文錢。
小師智潮請贊 釋了惠 
㑃無討處，强無討處。剛道太虛空，純是生鐵鑄。人言養子不及父，殊不知揚子江心有箇郭璞墓。
小師智廣請贊 釋了惠 
澤廣藏山，理能伏豹。父既不慈，子亦不孝。吉凶影象自分明，不用燒香求卦兆。
行堂請贊 釋了惠 
髮鬅鬙，貌稜層。沒些火種，剛要傳燈。破無準之有準，起南能之不能。有不會佛法者，許伊是箇師僧。恐人無信，立此爲憑。
山行贊 釋了惠 
入火不燎眉，溺水不濕衣。目前巇嶮，脚下平夷。縱移千百步，此節不曾移。
靈峰雪崖長老請贊 釋了惠 
老骨檛，惡冤家。無面目不聽別人處分，得人憎不堪師位安排。衲僧要識渠端的，雪瀑千尋瀉斷崖。
僊巖海山長老請贊 釋了惠 
百煉金色不變，有人要見不得見，有底不願見他面。不識腕頭力，多於弦上辨。射透海山千萬重，都來一隻蓬蒿箭。
頌古 釋了惠 
雪峯踏者僧不殺，長生扶者僧不起。可憐一束爛枯藤，狼藉至今愁滿地。
句 余玠 
老子也曾來伺候，諸公聊復忍須臾。
山行 湯志道 
攀藤緣絕壑，野鹿場邊去。鳥銜山果來，落在鹿眠處。
梅花  其一 江萬里 
草際春回殘雪消，强扶衰病傍溪橋。東風不管梅花落，自釀新黄染柳條。
梅花  其二 江萬里 
牀頭周易用心來，舊卷經年病不開。到得初冬夢顔子，欠伸俄健起尋梅。
荷花 江萬里 
結亭臨水似舟中，夜雨瀟瀟亂打篷。荷葉曉看元不濕，却疑誤聽五更風。
詩退風濤 江萬里 
萬里爲官徹底清，舟中行止甚分明。如今若有虧心事，一任碧波深處沉。
道番昜登龍虎 江萬里 
瞻彼高山，蒼蒼相繆。雲舒霞張，谿谷險幽。鳴鶴在樹，猿猱啾啾。青松多風，白露已秋。仙乎曷去，胡不少留。
勸農 江萬里 
農豈猶需我勸農，且從人意卜年豐。喜聞布穀聲聲急，莫爲催科處處窮。父老來前吾語汝，官民相近古遺風。欲知太守樂其樂，樂在田家歡笑中。
鍾陵歸舟即事 江萬里 
昨日北風今日强，歸船又過斫柴江。浮槎却被春流誤，挂在沙頭古柳樁。
龍虎山 江萬里 
鑿開風月長生地，占却烟霞不老身。虛靖當年仙去後，未知丹訣付何人。
和瑞雪 江萬里 
與天通處在人和，未有人和天薦瘥。消息連朝來玉闕，川原滿眼盡銀河。坡書已得歐公體，力士宜尊太白靴。人物于今如越雪，欲令慣見不嫌多。
辟妖禽吟 江萬里 
去國離家路八千，平生不愛半文錢。蒼天鑒我無私意，莫使妖禽夜叫冤。
嘲元宰相 江萬里 
釣得金鰲休便休，何須垂上釣魚鈎。昨宵試向江頭望，明月蘆花別是秋。
朝賀 江萬里 
四海衣冠拜九重，聖君在位像飛龍。遥瞻雉扇雙開處，萬歲齊呼瑞氣濃。
題黄鶴樓 江萬里 
黄鶴樓高倚半天，樓中黄鶴去千年。檐楹自是留真境，几席何妨得老仙。雲護山光秋駐馬，日籠江影晝停船。良工改寫歸圖畫，俯仰令人一慨然。
柯山圖 江萬里 
柯山千仞鬰嶙峋，喜見丹青寫送人。洞府無人留永日，神仙有路隔重雲。蒼松白石秋容凈，絕壁懸崖曉勢分。歸向公庭對真景，却疑人是畫中身。
句 江萬里 
不忍驟開還驟落，殷勤含蕊待君來。
有所思 高吉 
上山采芳桂，不盈一掬金。金色容易變，零落傷我心。欲以遺所思，山遥水沈沈。微物豈足貴，但感歲月深。
胡不歸二首  其一 高吉 
客從暑中來，清風入我戶。佩带楚蘭香，囊癭湘蘺句。一笑忘形骸，百年示肺腑。烹鯉喚麴生，勞苦竹深處。遠遊焉倀倀，歸夢應栩栩。回首白雲飛，下有白髮母。白髮不堪剪，兒去定何所。頻頻占鵲喜，嗷嗷待烏哺。去時萱始華，執手淚如雨。萱華幾飄風，月落啼杜宇。
胡不歸二首  其二 高吉 
煢煢蕩子妻，空房守幽獨。纏綿心緒長，吞聲忍夜哭。背燈耿孤影，香冷雲幕低。絕憐屋上烏，替人嗚嗚啼。
試長沙胡邦明墨 高吉 
墨卿溯源流，甄陶何遠矣。系出五大夫，殺身成人美。策勳凌煙閣，繇此著姓氏。開國從膠東，裂土封黑水。平生好太玄，握手忘汝爾。一笑吐奇芬，熏透詩人髓。磨礲去圭角，耐久堅莫比。朋來自遠方，陶泓管城子。傳文章心印，千古盡在是。我老久絕交，未忘抄錄耳。種樹書一編，養生論盈紙。煩卿爲記之，歲晚吾事已。
秋窗雜興 高吉 
月朗衆星稀，天高萬籟息。草露濕秋蟲，悲悽聲唧唧。隔窗聽鳴機，寒光曙猶織。微物固催人，尤爲貧女惜。
塞南 高吉  钱塘江
塞南月冷烏夜飛，茫茫曠野無枝棲。防邊夜歌大風起，鐵衣如冰凍不死。功成那忍乞愛卿，叫閽已獻龜形綺。錢塘江邊烏欲棲，小卿醉軟紅玉肌。嚲雲溜簪困未醒，山頭赤烏啄金餠。春宵恨不長如年，無情銀漏何濺濺，起來一笑花嫣然。
快閣 高吉 
不跨揚州鶴，來尋快閣鷗。澄江依舊月，落木幾番秋。山色橫青眼，交情歎白頭。一聲何處笛，我欲理歸舟。
雨肥 高吉 
雨肥蔬解甲，坡暖竹添丁。物態俱自得，人癡終不醒。獨行寧媿影，真懶遂忘形。巢燕歸何晚，柴門風爲扃。
送客之楚 高吉 
嘶騎隨鞭尾，詩囊挂杖頭。好風吹客去，落日啟予愁。涉水搴沅芷，邀春醉楚樓。故人如問訊，雲卧懶如鷗。
憶瀟湘故人 高吉 
竹好無多箇，江清不覺深。餘香隨去蝶，軟語愛幽禽。美景翻成恨，經年不寄音。長沙一樽酒，得共幾回斟。
覓桂花 高吉 
金粟如來佛，拈花微笑時。煩君修月斧，分我占秋枝。且約黄香住，莫令青女知。夜窗清不寐，剩讀幾篇詩。
庾嶺  其一 高吉 
庾公陳迹已悠悠，春到江南天盡頭。依舊冰花照行客，瘴煙原不犯清流。
庾嶺  其二 高吉 
江水悠悠去莫追，箇中造道有深機。我來豈爲觀魚說，人笑無鈎釣傍磯。
讀淵明傳 高吉 
誰爲栖栖魯孔丘，轍環天下果何求。愛人學道行吾志，束带何傷見督郵。
巫山秀麗爲四川之奇觀其一晴 高吉 
巫峽秋深景最幽，山嵐潑翠淡烟浮。看來不復成雲雨，空鎖襄王舊日愁。
墨梅 高吉 
識破宮粧色是空，香魂分付與東風。黑雲潑眼催詩急，著我江頭春暗中。
倦遊 高吉 
參透諸方向上機，瘦藤靠壁倦遊時。充然有得機之外，口不能言心自知。
題夢筆山 黄從龍 
芙蓉幻出畫難成，文藻由來屬俊英。五采曾遺當日夢，百年猶有故山名。歲寒寥落松筠秀，月夜悲凉猿鶴驚。惆悵江淹人去遠，載瞻南浦暮雲橫。
景靈舊鐘 李知退 
思昔祥符日，先皇建景靈。六飛親奠幣，萬國盡來庭。睹物知全盛，聞聲識典刑。孤臣腸九折，不忍視斯銘。
洞霄宮二首  其一 李知退 
霽色橫空碧，凉飈透客襟。縈迴山九鎖，嶄絕石千尋。愛景心雖切，懷賢意更深。摩挲舊詩刻，擁鼻獨行吟。
洞霄宮二首  其二 李知退 
早已飛昇去，人間不記年。潛龍猶守衛，飛鼠尚蹁躚。烟鎖棲真洞，雲橫撫掌泉。徘徊空竟日，令我憶坡仙。
昊天道院 李知退 
脫屣繁機後，騎鯨到此山。一編藏玉笈，千古鎮雪關。仙仗今雖遠，龍鱗尚欲攀。凝塵橫御榻，拜起涕應潸。
龍泉山 孟點 
汙瀆橫鱣鯨，螻蟻得而制。所據非所容，悲歎生賈誼。吾疑洛陽叟，所見未超詣。卷之不能伸，無乃爲形累。朅來姚江濱，稽首龍山寺。泓澄尺餘水，龍乃于此憇。飲之還可小，泥蟠縱兀肆。乘時大其用，雲行復雨施。出無而入有，莫得窺其際。茲龍之爲龍，所以超萬類。彼哉橫江鯨，舟楫詫吞噬。莫知屈伸理，已大不可細。滄溟有時竭，鬐鬛何足恃。惟龍神以天，不足以跡泥。洪濤再翻播，勺水或游戲。江河固所便，岩穴亦可寄。深潛若終隠，奮迅倏已逝。小大無定名，變化莫擬議。吾聞黄面老，法門傳不二。細能入無閒，大可周天地。芥子納須彌，妙語言下契。蟄龍徘徊久，其亦悟此意。
勸農即事 孟點 
阡陌躬行謹邵農，平郊快馬蹴東風。土膏流潤雨初足，花錦暄晴春正中。旗陣折旋知路曲，樂聲遞響覺山空。長官元是扶犁手，樂與耕夫笑語同。
題蘇端明書乳泉賦後 尤煓 
萬籟既寂，一氣孔神。吸彼沆瀣，沃此肺膺。至陽之精，天一所生。欽哉此詞，展也大成。
北山訪僧晚歸 王琮 
吟僧山北住，又買過湖船。半日得閑話，一生無此緣。波光□酒興，竹色带茶烟。歸路斜陽裏，徐行聽亂蟬。
蓬萊 王琮 
一棹三萬里，何修入窈深。水痕涵雨意，巖影带秋陰。雖愧無仙骨，終能長道心。古人殊錯計，空向海中尋。
讀書樓作 王琮 
近來閑過日，幽事頗相關。遠樹開晴晝，歸雲當晚山。宦情隨處薄，詩稿逐時刪。骨若無仙分，何因住此間。
哭潘令 王琮 
河陽桃李樹，惆悵不逢春。官爲吟詩折，家因好客貧。故山歸去遠，遺像挂來真。誰向江頭哭，共鄉三數人。
三巖 王琮 
閑携一壺酒，來對雪巖斟。秋老瀑飛瘦，石寒雲宿深。坐無僧共話，行有鶴隨琴。此處儘不俗，令人生隠心。
題獨醒小亭 王琮 
退食多留此，翛然一散襟。凉從曉來覺，秋向雨中深。牆竹侵山色，簷茅雜柳陰。有誰能載酒，過我共幽尋。
挽何耐軒 王琮 
調度如儒素，相門中所難。一心唯好佛，半世懶求官。星近緹屏落，墳依宰木寒。遺恩滿溪麓，魚鳥亦辛酸。
客裏有懷徐太古 王琮 
近來真倦客，怕蹋軟塵紅。獨向一樓坐，靜觀諸境空。官河添夜雨，宮樹带秋風。還憶能吟者，襟期何日同。
與劉天游伯仲夜話霅中戲贈 王琮 
水亭新得月，坐對白蘋洲。共說一夜話，惜無多日留。手抄詩許借，口誦呪如流。最羨同吟處，對床風雨秋。
秋夜有懷醉書十韻 王琮 
秋風從何來，颯颯入窗牖。殘鐙耿不寐，照我客顔厚。故園豈不佳，亦頗興懷否。黄金桂百樹，碧玉池十畝。猿鶴響空山，亭臺映疏柳。觥籌雜野蔌，筆硯得佳友。愁無彈鵲句，雋有持螯手。人生行樂耳，功名有時有。點檢屐幾兩，土苴米五斗。浩然歸去來，萬事不如酒。
城西即事 王琮 
清曉離家去路遥，絕憐寒景太蕭條。松深漸覺風聲緊，雲動還知雪意銷。沙嘴客擔魚種賣，山頭人拾樹枝燒。梅華多處誰家酒，斜舞青帘隔小橋。
次韻項君玉 王琮 
惠然乘興訪幽棲，細雨冥冥濕杖藜。七尺身强於鶴瘦，一生心不向人低。日尋靈藥行寒麓，時有新詩付小奚。欲解貂金同一醉，酒壚聞只在前溪。
答友人 王琮 
秋山曾是共登臨，感慨蘭亭後視今。炎熱不過能炙手，笑談未必到知心。前言衮衮風波去，後約寥寥歲月深。室邇豈應人自遠，酒盟詩社要重尋。
京華病中 王琮 
自移藥鼎在床頭，桂玉令人分外愁。因病始知歸計好，雖貧不向俗人謀。僧曾带雨來看脈，僕爲傷風懶上樓。頼有壁間新買畫，寒燈相對兩山秋。
客南徐一首 王琮 
秋來客裏幾蹉跎，醉鋏唯堪浩浩歌。盛世未應知己少，諸公自是閲人多。潮生瓜步風猶急，苔滿浯溪石欠磨。憶昔祖生忠憤後，更無一楫是如何。
次韻徐獻可兼別重巽 王琮 
誰憐范叔戀袍寒，猶有徐卿二子看。大率率中多物忤，相知知到此心難。最憐風雪分吟筆，安得江山共倚欄。後夜小窗懷素帖，挑燈應憶我同觀。
代辟客送總卿歸吳 王琮 
使星卿月照淮壖，百萬貔貅飽據鞍。出處豈無公論在，規模應有後人看。半年水驛衣猶濕，一紙天箋墨未乾。事與心違知已異，折梅花別歲之寒。
鄴中書懷 王琮 
苦無官況莫來休，羞見傍人說宦遊。九十日秋蛩共語，兩三夜雨雁供愁。腐紅只有虛名在，堅白難將實意酬。驛路梅花歸正好，苦無官況莫來休。
喜趙居父赴班 王琮 
西臺自是舊相知，來了爲山一簣虧。入幕雖無多日在，改官已是十年遲。金閨接武人爭羨，玉牒能文世所奇。此去錦鄉纔兩宿，仙茅綠景正堪詩。
題多景樓 王琮 
秋滿闌干晚共憑，殘烟衰草最關情。西風吹起江心浪，猶作當時擊楫聲。
漢荆王墓 王琮 
落落廟碑摹瘞鶴，陰陰宰木宿神鴉。可憐寶劍凌雲氣，散作金燈滿地花。
獨醒午坐 王琮 
小槽停溜務廳閑，幕府文書省却難。竟日裴回無俗意，祇因竹外有秋山。
旅興 王琮 
經年客食向京華，懶對春風祇憶家。覺道近來全俗了，略無一語及梅花。
客中從厚祿故人乞米 王琮 
范甑欲塵貧亦甚，陶腰未折計何如。小窗獨對蕭蕭雨，臨得唐人乞米書。
舟過孤山 王琮 
寂寞梅花處士墳，竹圍巖脚一泉深。隃瞻翠輦曾遊處，水鑰年年護綠陰。
秘省金魚池一首 王琮 
落葉闌干小立時，諸公慨想到腰圍。但知官餠堪爲餌，不識人間有釣磯。
觀潮 王琮  钱塘江
旗彩斜飛一命輕，舟人却立萬舟迎。不應當日將軍事，猶到如今氣未平。
獻可約遊北山阻雨 王琮 
共約湖邊喚短蓬，曉來何事雨兼風。山林只合閑人到，不入時官眼界中。
立春有懷 王琮 
十千呼酒醉長安，猶記年時客裏歡。有約南山南畔去，只挑野菜當春槃。
京城元夕 王同祖 
鼓吹喧喧月色新，天街燈火夜通晨。玉皇不賜傳柑宴，散與千門萬戶春。
湖上  其一 王同祖 
長安三月又三日，繡轂狨鞍富貴家。笙鼓喧天蘭棹穩，賣花聲裏夕陽斜。
湖上  其二 王同祖 
偶出城來日未西，百花叢底草萋萋。游人過盡歸來晚，行遍蘇公十里堤。
送客 王同祖 
千金難買是心知，誰遣相親又語違。楊柳若知行客恨，不教飛絮撲春衣。
太乙宮即事  其一 王同祖 
金殿重重晝不開，盤窠蒼柏兩行栽。角門東畔瞻宸几，仙仗曾迎翠輦來。
太乙宮即事  其二 王同祖 
綠陰密處著危亭，佳氣葱葱王武林。一片紅塵飛不入，杜鵑啼處白雲深。
夜步內門 王同祖 
靜夜孤燈人未眠，等閑行過內門前。一聲唱徹連珠喏，碧月朱欄綠柳邊。
時事感懷  其一 王同祖 
壯心如鐵氣填膺，萬里中原尚虜塵。一枕西風兩行淚，封疆誰是死綏人。
時事感懷  其二 王同祖 
羽書昨夜下長安，胡騎駸駸犯蜀關。愁殺閨中年少婦，朝朝空望戍夫還。
時事感懷  其三 王同祖 
襄州蹀血荆州亂，千里金湯狐兔憑。未定樊城關羽死，漢民何日見中興。
時事感懷  其四 王同祖 
蜀又交侵淮又危，江湖風浪沸潢池。連朝雲氣濃於墨，想是英雄血戰時。
晚秋 王同祖 
世變無窮客恨長，欄干遍倚怕斜陽。滿籬黄菊無心看，付與游蜂自在忙。
明堂觀禮雜詠十三首 尚書省觀涖誓 王同祖 
中辛㫝吉建齋壇，宰相前期誓百官。尊祖敬宗天子孝，儀文莫作等閑看。
明堂觀禮雜詠十三首 端門觀習肆赦儀 其一 王同祖 
百官常服拱端門，丹鳳銜書下九閽。宰相近前宣授了，齊班舞蹈謝君恩。
明堂觀禮雜詠十三首 端門觀習肆赦儀 其二 王同祖 
兩邊黄幕護朱簷，中貴當頭候捲簾。扶起金雞爭搶取，要教天表庶民瞻。
明堂觀禮雜詠十三首 車駕宿太廟 王同祖 
金甲重矛兩內臣，階前對立氣英英。巡更場內知誰問，聽得傳呼宰相名。
明堂觀禮雜詠十三首 車駕回太廟 王同祖 
瑞靄祥雲傍曉開，九重法駕太宮迴。一聲靜蹕千官肅，衛士傳呼御座來。
明堂觀禮雜詠十三首 天街夜步 王同祖 
風不停雲月更清，千門繡幕笑歌聲。御營巡檢無拘束，走馬天街夜達明。
明堂觀禮雜詠十三首 內前 王同祖 
青帷朱簴柳陰旁，玉磬金鍾列兩行。輦路旋添泥細細，雞竿揭處瑞雲黄。
明堂觀禮雜詠十三首 和寧門觀駕 王同祖 
星斗中天夜向晨，寸雲不點月華明。六飛過盡燈如晝，宮漏遲遲報五更。
明堂觀禮雜詠十三首 肆赦 王同祖 
九重夙夜畏天威，何事晴明一夕非。不放明堂大朝賀，盡拋坊樂獨行歸。
明堂觀禮雜詠十三首 觀景靈宮恭謝 其一 王同祖 
聖皇宗祀懷多福，恭謝回來看带花。柷敔笙鏞齊合奏，舉頭更見日光華。
明堂觀禮雜詠十三首 觀景靈宮恭謝 其二 王同祖 
膳羞進徹靜無譁，宰執齋宮坐賜茶。不比常朝添覆奏，報來除目十餘家。
明堂觀禮雜詠十三首 回龍橋望駕 其一 王同祖 
回龍橋上望龍顔，毅采英英仰視難。須信吾皇自神武，何憂中國不尊安。
明堂觀禮雜詠十三首 回龍橋望駕 其二 王同祖 
兩行衛士錦宮袍，萬歲聲長徹九臯。過盡羽旄風細細，彩雲不動御爐高。
晚秋登樓  其一 王同祖 
獨上危樓望落暉，昏鴉歸處遠烟微。湖光洗得秋容凈，爭奈江南雁又飛。
晚秋登樓  其二 王同祖 
讀罷黄庭倦倚樓，亂雲挾雨過湖頭。年來無復登臨思，閑撚黄花送暮秋。
觀雨 王同祖 
蕭蕭疏雨逐斜風，三兩歸鴉暮靄中。看到菊花無可看，一年秋事又成空。
送劉方石歸旴江  其一 王同祖 
歲云暮矣始成行，珍重劉公半月程。四海干戈風物改，亂離時節別離輕。
送劉方石歸旴江  其二 王同祖 
昨日新聞未忍聽，憂時贏得鬢毛星。歸休高卧西江上，祗恐川原草木腥。
與月船周君話別  其一 王同祖 
明日須知子遂行，一燈對語過三更。離魂已逐歌聲斷，清夢空隨夜雨生。
與月船周君話別  其二 王同祖 
鴨爐烟冷夜窗寒，著盡冬衣尚怯單。忽憶故人千里別，雁賫芳恨度扶欄。
霜風 王同祖 
一夜霜風動地寒，塞垣火未報平安。嫦娥亦带傷心色，爲照征人尚抱鞍。
夜坐  其一 王同祖 
獨對寒燈客夢孤，數聲征雁下平蕪。古今多少難言事，笑指梅花解語無。
夜坐  其二 王同祖 
坐到中宵未忍眠，祗今身世兩茫然。悲歡轉眼俱陳迹，休對寒燈說舊年。
寒夜  其一 王同祖 
匝地陰風黯淡天，怯寒時候只宜眠。氈裘羔酒非吾事，自碾新茶和雪煎。
寒夜  其二 王同祖 
風收雲捲月當天，獨立中庭思悄然。市井不知邊塞事，嗚嗚鼓吹樂新年。
寄詩人  其一 王同祖 
憶君夜夜看燈花，暗數歸期未到家。兒女團欒生計足，還知邊塞走胡沙。
寄詩人  其二 王同祖 
恰回午枕自華胥，忽得周郎一紙書。江上春風能幾日，莫教門外柳蕭疏。
觀錫宴宣勸 王同祖 
中使傳宣內裏來，輔臣拜飲九霞杯。君王萬歲三邊靜，壽域先從塞北開。
湖上早行 王同祖 
錢塘門外買湖船，霧氣衝雲水接天。只有蘇堤金線柳，半籠早日半籠烟。
陰夕 王同祖 
恰則晴明天又陰，霜風如劍二毛侵。淮城夜雪深多少，不見擒吳奏捷音。
歲晚即事 王同祖 
矻矻窮年漫逐名，不知七日換新正。困人天氣濃於酒，頼有梅花喚眼醒。
元日  其一 王同祖 
一夜東風換斗杓，千門曉色雪初消。君王已奏平淮雅，猶自謙沖免會朝。
元日  其二 王同祖 
雲集衣冠拜紫宸，榻前除目報來真。君恩先到宮門柳，占得人間第一春。
觀宰相早朝 王同祖 
五更三點內門開，御路傳呼宰相來。天子未明思政理，退朝常是過辰牌。
春社 王同祖 
廉纖霧雨四山昏，寂寂茅簷半掩門。客裏不知今日社，偶過野廟見分膰。
雨意  其一 王同祖 
春愁如織雨如麻，倦倚吟窗拾落花。坐不忍眠心似醉，悠悠身世在天涯。
雨意  其二 王同祖 
曀曀重陰晝不分，歸鴉林裏認黄昏。人間春信知多少，但覺輕寒入夢魂。
內前  其一 王同祖 
兩桁垂楊護九重，翠眉羞畫舊隋宮。柔條似怕君恩重，低拂朱欄舞曉風。
內前  其二 王同祖 
麗正門開曉色鮮，萬絲綠柳御溝邊。禁中恐有題紅怨，不放涓流出內前。
小立 王同祖 
小立危樓望眼遥，晚烟淡處見湖橋。梅花落盡寒猶力，留得東風候柳條。
湖上 王同祖 
湖頭春水千丈碧，湖堤嫋柳不盈尺。唱歌女兒棹船回，驚起沙鷗對對立。
廟山道中 王同祖 
蕭蕭疏雨點孤蓬，舟子招呼語順風。小麥青青春恰半，一犂江上看田翁。
春日雜興  其一 王同祖 
迢迢清夜靜無譁，月色千門噪亂鴉。坐久忽驚寒力重，不知殘雪在梅花。
春日雜興  其二 王同祖 
粉牆紅杏半離披，春滿人間花自知。幽鳥不言如有思，等閑飛上海棠枝。
春日雜興  其三 王同祖 
輕寒漠漠雨霏霏，春院人閑半掩扉。風力不知多幾許，出門只見杏花飛。
春日雜興  其四 王同祖 
百花時節燕鶯忙，晝日如年懶課香。午枕夢回人悄悄，一聲啼鳥傍斜陽。
春日雜興  其五 王同祖 
清明過了柳花飛，簾外萋萋草正肥。喚起惜春情緒處，空山殘月杜鵑啼。
嚴陵舟中 王同祖 
萬水千山霽色新，臨風一葦捷於神。羊裘灘下休停棹，聞說狂奴解笑人。
郊行  其一 王同祖 
牧牛童子坐田頭，摘草簪花兩兩謳。路繞青山山繞澗，殘蟬夕照澹於秋。
郊行  其二 王同祖 
火雲散盡晚風凉，曲澗流空草自長。蠶箔成絲秧貼水，數聲布穀爲誰忙。
午窗 王同祖 
破午幽禽驚客夢，隔窗疏雨喚離愁。浮雲得喪知何益，早悟莊周蝶夢休。
獨行 王同祖 
終日長廊獨自行，幻身未信一絲輕。自家心緒忡忡急，枉恨鄰牆搗練聲。
初秋 王同祖 
晚趁凉颸上小樓，忽看梧葉始驚秋。悲懷無奈狂風雨，數盡歸鴉懶轉頭。
晚登層樓 王同祖 
西風吹我上層樓，千載興亡逝水流。數點鴉歸江浦晚，一聲雁過塞垣秋。
天津橋 王同祖 
行闕千重鎖暮烟，山如洛邑水如瀍。黄塵障斷中原路，忍立橋頭聽杜鵑。
晚出昇州門 王同祖 
晚驅羸馬出東城，過盡三崗路却平。村店夜深人語靜，隔橋風遞暗潮聲。
京口 王同祖 
晚風來候過淮舟，閑上南徐多景樓。落日寒城伴荒草，江南人指是瓜洲。
道間晚景 王同祖 
斷橋流水涵虛碧，遠岸空山鎖晚青。勒馬爲看溪畔景，森森古木暗長汀。
題鄭雲谷梅窗  其一 王同祖 
匆匆歲月爲誰忙，靜倚梅窗到夕陽。老菊不知秋已去，晚風時送短籬香。
題鄭雲谷梅窗  其二 王同祖 
愛梅來訪小春花，閑卧雲房避俗譁。喚醒昏昏塵世夢，旋移石鼎煮新茶。
歲晚雜興  其一 王同祖 
撥盡寒灰恨轉添，不知片雪點疏簾。梅花帳冷爐烟歇，架上黄庭信手拈。
歲晚雜興  其二 王同祖 
時勢危棋局轉低，丈夫有志竟何爲。優游輸與田家樂，問著朝廷事不知。
歲晚雜興  其三 王同祖 
雨雪霏霏歲又除，鯉庭目斷數行書。銷金帳下羊羔酒，便學粗人也不如。
夏日金陵制幕即事  其一 王同祖 
五更三點造轅門，了却文書日欲昏。出入戴星吾豈憚，要須一飯不忘恩。
夏日金陵制幕即事  其二 王同祖 
早來留得氣清明，吏捧軍書課日程。秉燭攙先書押了，閑欹凉枕數殘更。
夏日金陵制幕即事  其三 王同祖 
荷花池畔竹凉，一枕閑消夏日長。燎過水沉天正午，旋移小艇採蓮房。
夏日金陵制幕即事  其四 王同祖 
幕府人才不在多，同寅難得是恭和。一堂賓主春風裏，剩有工夫到切磋。
夏日金陵制幕即事  其五 王同祖 
入夏邊烽漸報安，不妨拄笏共觀山。西風易把江濤湧，整暇規摹肯放閑。
郡圃觀白蓮  其一 王同祖 
翠蓋亭亭映玉裳，臨風𢔄彴暗飄香。六郎正被繁華困，不愛濃妝愛淡妝。
郡圃觀白蓮  其二 王同祖 
嬌羞處子臨妝後，淡浄佳人出浴時。無語倚欄如有恨，生嫌別岸污臙脂。
郡圃觀白蓮  其三 王同祖 
掩晝嬌春歛恨濃，蓮包欲實又成空。都緣不肯爲雲雨，開落非關一夜風。
郡圃觀白蓮  其四 王同祖 
採菱人散夕陽收，冷落西溪風露頭。飛入白鷗花一色，暗香來處月如鈎。
郡圃觀白蓮  其五 王同祖 
泰華根株本一同，何分白白與紅紅。半池只怕霜風倒，輸與蒼顔百丈松。
秋日金陵制幕書事  其一 王同祖 
幕府秋來事更多，夜深猶自擬諸窠。平安號火新來急，虜騎連宵已渡河。
秋日金陵制幕書事  其二 王同祖 
點盡官軍點到民，三千新遣殿司兵。流移更講關防策，預結强丁戍列營。
秋日金陵制幕書事  其三 王同祖 
哨馬紛紛一水間，渡頭分戍要防姦。可憐生計漁舟者，官給旗牌禁往還。
秋日金陵制幕書事  其四 王同祖 
元帥謙謙盡下情，麟堂垂晚更延賓。遇風盡是同舟客，肯把秦人視越人。
秋日金陵制幕書事  其五 王同祖 
明朝玉帳過江邊，騎卒行營一日先。出得公庭天向夜，通宵又散起家錢。
秋閨  其一 王同祖 
西風昨夜到庭梧，曉看窗前一葉無。秋月照人眠不得，等閑拈弄繡工夫。